Deklarasi Balfour: UK dituntut mohon maaf

Kes rasmi pertama telah difailkan di hadapan mahkamah United Kingdom (UK) terhadap kerajaannya untuk memohon maaf atas Deklarasi Balfour yang berusia 104 tahun.

Perkara itu diumumkan oleh masyarakat Palestin dari pelbagai aliran politik di UK berkaitan deklarasi itu yang telah menyumbang kepada jenayah perkauman terbesar terhadap perpindahan dan pelarian.

Ramai tokoh Palestin, ahli perundangan, ahli akademik, dan beberapa ahli parlimen menyertai mesyuarat yang dipengerusikan oleh Duta Palestin ke UK, Husam Zomlot dan ahli perniagaan Palestin, Munib al-Masry.

Pertemuan itu menyaksikan pembentangan butiran terpenting projek Zionis dan permulaannya dengan kerjasama pihak British melalui ucapan oleh Ghada al-Karmi.

Dalam pada itu, peguam UK, Ben Emerson, membentangkan fail kes dan semua fakta serta dokumen yang berkaitan dengan penglibatan Britain melalui tanggungjawab langsungnya terhadap situasi di wilayah Palestin dalam tempoh sebelum 1948, ketika ia bertanggungjawab terhadap negara itu.

Sekumpulan delegasi dari masyarakat Palestin juga menyampaikan petisyen rasmi ke ibu pejabat Perdana Menteri Britain, menuntut kerajaan memohon maaf secara rasmi terhadap Deklarasi Balfour.

Justeru, dapat dilihat sebilangan tokoh Palestin di UK melontarkan pandangan mengenai langkah ini dan langkah-langkah praktikal yang perlu dilaksanakan untuk mengembalikan hak rakyat Palestin dan menamatkan penjajahan Zionis di wilayah Palestin.

Jurucakap media Persatuan Ulama Palestin, Dr Hafez al-Karmi, memberitahu bahawa permohonan maaf tidak cukup.

“Tetapi kami akan terus menuntut Britain untuk mengakui jenayahnya, memohon maaf atasnya, dan memberikan pampasan material dan moral kepada rakyat Palestin sebagai balasannya.”

Beliau bertegas bahawa tuntutan Palestin perlulah melangkaui permintaan maaf kepada keperluan untuk Britain membetulkan fakta sejarah ini dengan berdiri di sebelah rakyat Palestin yang menjadi mangsa, tidak berdiri di sebelah algojo (Zionis Israel).

“Kami akan terus menuntut permohonan maaf ini sehingga hari itu tiba apabila Britain dan entiti tiruannya di bumi Palestin dipertanggungjawabkan atas jenayah ini,” kata al-Karmi.

Menurutnya, Britain adalah faktor penting dalam menyebabkan bencana kepada rakyat Palestin, kerana tanah mereka diduduki, dan majoriti anak-anaknya masih kehilangan tempat tinggal serta menjadi pelarian di Tebing Barat dan Semenanjung Gaza.

“Semua cara harus digunakan untuk mendapatkan permohonan maaf Britain ini,” tegasnya.

Beliau turut menyatakan tentang janji yang tidak menyenangkan, yang dianggap sebagai jenayah terhadap rakyat Palestin.

“Sama ada dengan memfailkan kes undang-undang di hadapan mahkamah Britain untuk mendapatkan permohonan maaf ini berdasarkan kuasa undang-undang Britain, atau menggerakkan pendapat umum Britain bagi menyokong perjuangan Palestin serta mempengaruhi kerajaan Britain untuk meminda dasar yang tidak adil terhadap perjuangan Palestin.”

Selain itu tegasnya, pihaknya berusaha untuk mengambil bahagian dalam institusi kesatuan awam, buruh dan kerja profesional yang mempunyai pengaruh yang kuat di Britain, atau menggunakan kertas ekonomi milik negara Arab dan Islam untuk memberi tekanan kepada Britain khususnya dan Barat amnya.

“Rakyat Palestin mempunyai hak untuk menuntut permohonan maaf dan juga pampasan daripada Britain, yang membuka jalan kepada malapetaka, pendudukan tanah mereka dan perpindahan dari rumah mereka sendiri, seterusnya, Britain mesti bertindak balas secara terhormat terhadap tuntutan ini,” tegas seorang ahli akademik dan aktivis politik Palestin, Dr Azzam al-Tamimi.

Beliau menyeru rakyat Palestin untuk meneruskan perjuangan dalam semua bentuknya, daripada penentangan kepada cara protes agar menyumbang kepada perubahan imbangan kuasa yang memihak kepada mereka.

“Sebagaimana ramai yang telah melalui pengalaman yang sama dari Algeria ke Vietnam hingga Afrika Selatan.”

Beliau turut memberi amaran kepada pendudukan Zionis dan penyokongnya, termasuk Britain, bahawa sesuatu akan menimpa mereka, dan dunia sedang bangkit, dan kebangkitannya adalah syarat untuk pembebasan Palestin, dengan bukti bahawa revolusi Arab Spring telah melenyapkan tidur Zionis dan sekutu mereka.

“Dan kitaran serta pusingannya akan tiba jua.”

Ketua Yayasan Cordova, Dr Anas al-Tikriti menyarankan bahawa permohonan maaf rasmi mesti dilakukan dan menjadi mukadimah yang besar serta akibat yang menyusul bagi memulihkan hak rakyat Palestin, menghapuskan pendudukan Zionis di tanah Palestin dan menamatkan keseluruhan projek Zionis.

“Kami berusaha untuk menggerakkan kempen dan pakatan untuk menunjukkan tahap keburukan jenayah dan pelanggaran yang berlaku, pembunuhan, pemindahan dan rampasan tanah,” sambil menambah permohonan maaf Britain tidak akan berbaloi untuk menamatkan pendudukan Zionis.

Tetapi tegasnya, mereka mestilah berusaha untuk itu dan mendesaknya untuk digunakan sebagai kad politik perundingan dan undang-undang yang dengannya hak-hak dipulihkan, kerana segala-galanya yang dibina atas Deklarasi Balfour adalah secara palsu.

“Mungkin mengambil masa yang lama untuk perkara ini berlaku, tetapi usaha untuk terus mencapainya adalah perlu, lebih-lebih lagi zaman dan era berdasarkan kepalsuan ini tidak mempunyai nilai.”

Dalam pada itu, beliau menegaskan bahawa pendudukan ini, Britain dan semua rakan kerjasama akan menghadapi kemarahan rakyat Palestin, kerana apa yang berlaku dalam pertempuran Saif al-Quds adalah petanda bahawa rakyat Palestin tidak akan lupa, bahawa generasi itu akan kekal pada perjanjian untuk mengembalikan hak penuh rakyat Palestin.

“United Kingdom harus memahami makna sejarah, bahawa empayar, di mana matahari tidak terbenam, telah menjadi sebuah pulau terpencil yang jauh dari konteks Eropahnya, malah di utaranya, Scotland menuntut pemisahan, untuk menjadi England dan Wales,” sindir al-Tikriti tegas.

Justeru, Britain mesti mengakui kesilapan besar yang telah dilakukannya kerana janji ini, kerana jenayahnya masih wujud akibat penderitaan dan tragedi Palestin yang berterusan kerana janji palsu ini.

“Jika segala-galanya berlaku dalam konteks ini tidak ditinjau, hari akan datang semua orang yang mengambil bahagian dalam perjanjian ini dan yang berdiri di belakangnya serta menyokongnya mendapati penuh penyesalan.”

“Permohonan maaf itu adalah langkah panjang dan kami akan teruskan sehingga mendapat hak kami, dan permintaan maaf pastinya tidak cukup, tetapi ia akan menjadi kedudukan politik dan undang-undang yang menjadi asas kepada kebenaran,” kata Ketua Palestinian Return Center, Dr Tariq Hammoud.

Beliau berkata, Palestinian Return Center menerima pengiktirafan buat kali pertama dalam sejarahnya oleh kerajaan UK pada 2017, mengakui bahawa Deklarasi Balfour telah menjejaskan hak politik rakyat Palestin.

“Kerana ia harus melindungi mereka, dan dengan itu tekanan politik mesti digunakan melalui perpaduan dan kempen undang-undang, yang merupakan cara yang berkesan yang mana hasilnya adalah jelas.”

Beliau menegaskan bahawa sekiranya mendapat permohonan maaf, perjuangan rakyat Palestin menentang Deklarasi Balfour tidak akan terhenti sehingga tamat pendudukan Israel, sambil menambah bahawa pendudukan Israel dan penyokongnya sedang menghadapi rakyat yang tidak akan berhenti menuntut hak mereka.

“Mereka akan memperjuangkan hak dan melakukan segala yang mereka ada dan ia telah menjadi satu-satunya stigma dalam dunia moden. Mereka akan berdiri di hadapan sejarah sebagai entiti perkauman dan jenayah,” tegas Tariq Hammoud.

Ketua Forum Palestin di Britain, Zaher Birawi menyeru rakyat Palestin di Britain untuk terus bekerja, sebagai mengingatkan Deklarasi Balfour bukan sahaja semasa ulang tahun janji yang dilaksanakan itu, tetapi dari masa ke masa begitu.

“Bahawa generasi ini tidak melupakan keburukan jenayah penjajah perkauman yang membawa kepada mencabut sebahagian besar rakyat Palestin dari rumah mereka dan ditimpakan kepada mereka serta generasi berikutnya akibat besarnya penderitaan berterusan sehingga hari ini.”

Beliau menambah, kerja itu mesti disepadukan di Britain serta di dunia Arab dan meningkatkan tekanan untuk memaksa Britain menarik balik janjinya seterusnya, mengakui jenayah itu, dan kemudian berusaha memulihkan hak kepada pemiliknya dengan memudahkan kembalinya pelarian, pampasan dan penubuhan negara mereka di bumi Palestin.

“Rakyat Palestin tidak akan melupakan haknya dan tidak akan berputus asa terhadap mereka, sebagaimana pepatah ‘yang tua akan mati dan yang muda akan dilupakan’ tidak akan pernah terlaksana,” tegas Birawi.

Buktinya adalah penyampaian amanat turun temurun, sehinggalah janji kemenangan dan hak ditunaikan.

“Rakyat Palestin akan terus menuntut dan bekerja untuk mendapatkan hak dan mempertanggungjawabkan penjenayah.”

Hak yang hilang di sebalik tuntutan dan rakyat Palestin mesti menjadikan ini sebagai perjuangan dan matlamat strategik Palestin dan Arab.

“Seterusnya kita semua perlu berjuang dengan sekuat tenaga bagi merealisasikan semua itu, dan saya terus terang mengatakan bahawa meminta maaf tanpa tindakan yang nyata adalah satu percubaan yang tidak serius.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


The Word Allah: Let Us Manage Differing Opinions Wisely!

Pertubuhan IKRAM Malaysia (IKRAM) would like to express our concern regarding the reaction of the Muslim and non-Muslim communities regarding the Malaysian Court of Appeal’s judgment on the 14th of October 2013 in relation to the use of the word Allah by the Herald – The Catholic Weekly newspaper.

As an Islamic-principled NGO, which believes that Islam is a religion from Allah and is a religion that brings mercy to the universe, IKRAM would like to invite all parties to take a wise approach in managing these differences in opinion.

This issue will be prolonged if it is appealed before a higher court, and there are many more pending cases and new ones that will be brought before the court. IKRAM is of the opinion that the act of referring to the courts is the right of every person to obtain just redress under Malaysian Laws. It is a commendable approach if other ways could not reach an amicable solution that satisfies conflicting parties.

1.  Malaysian citizens, regardless of ethnicity and religion, to work towards peace and harmony,

2.  all parties including the government, political parties, NGOs and the mass media, to promote understanding between ethnicity and religions as demanded by Islam and other religions and to cease religious and racist provocations,

3.  efforts to improve awareness and understanding among Muslims with the effective participation of all parties, including the government, NGOs and the media, in order to address the anxiety of many parties regarding the fragility of the faith of the Islamic community, 4.  efforts be intensified in providing better understanding of Islam among non-Muslims, and

5.  an increase in inter-religious dialogues and programmes so that mutual understanding and respect can be nurtured.

Ustaz Dr Mohd Parid Sheikh Hj. Ahmad


AJK IKRAM dapat gelaran Datin Paduka

Ketua Wanita Pertubuhan Jamaah Islah Malaysia (JIM) ini yang juga Pengarah Jabatan Alam Sekitar Negeri Selangor menerima Darjah Kebesaran Datuk Paduka Mahkota Selangor (D.P.M.S.) (Kelas Kedua) yang membawa gelaran “Datuk” bagi lelaki dan “Datin Paduka” bagi wanita. Dengan yang demikian, beliau kini dikenali sebagai Datin Paduka Che Asmah Ibrahim.

Selain beliau, sebelas orang lagi menerima D.P.M.S. (Kelas Kedua) termasuk Speaker Dewan Undangan Negeri Selangor, Teng Chang Khim dan Pengarah Urusan Sime Darby Property Bhd, Datuk Tunku Putra Badlishah Ibni Tunku Annuar.

Sultan Johor, Sultan Ibrahim Almarhum Sultan Iskandar dan Sultan Kelantan, Sultan Muhammad V (Tuanku Muhammad Faris Petra) mengetuai senarai 121 penerima  Sultan Johor dan Sultan Kelantan masing-masing menerima Darjah Kerabat Yang Amat Dihormati (D.K.).

Ketua Polis Negara, Tan Sri Ismail Omar dan Canselor Universiti Kolej Sedaya International (UCSI) yang juga Pro Canselor Universiti Teknologi Mara (UiTM), Tan Sri Dr Abdul Rahman Arshad menerima Darjah Kelas Pertama, Darjah Kebesaran Seri Paduka Mahkota Selangor (S.P.M.S.) yang membawa gelaran “Datuk Seri”.

Anakanda Sultan Selangor, Tengku Amir Shah dan Pro Canselor Universiti Putra Malaysia (UPM), Tan Sri Nayan Ariffin pula masing-masing menerima Darjah Kebesaran Datuk Setia-Sultan Sharafuddin Idris Shah (S.S.I.S.) (Kelas Pertama) yang membawa gelaran “Datuk Setia” bagi lelaki dan “Datin Paduka Setia” bagi wanita.

Istiadat pengurniaan darjah kebesaran itu berlangsung pada hari ini di Istana Alam Shah, Klang.


Flashmob ‘jenazah’ sedarkan bahaya rokok, vape

Ia adalah sebahagian daripada program 3R bertemakan “Shinzo No Kusuri” yang bermaksud “Ubat Hati” yang telah berlangsung pada 10 dan 11 Jun lalu di Masjid Kampung Raja Uda anjuran IKRAMTeens Klang dengan kerjasama pihak masjid.

Program yang disertai seramai 94 orang remaja di sekitar kawasan Klang ini dimulakan dengan bacaan al-Quran, ucapan pengarah program dan seterusnya ucapan Nazir Masjid Kampung Raja Uda, Haji Ismail Arsat.

Menurut Pengarah Program, Bro. Azri, tema yang dipilih bermaksud untuk menekankan aspek pembersihan hati serta memperkenalkan cara mengubati hati berdasarkan al-Quran dan as-Sunnah melalui slot-slot pengisian yang telah disampaikan oleh para penceramah.

Ucapan Nazir Masjid dan slot The Friends Beside Me

Pelbagai acara menarik disediakan untuk para peserta antaranya The Friends Beside Me, Medicine for Our Heart, Bedah Filem, Flash 4 Ummah, Night of Muttaqin dan Taqwa Hunters.

Dalam slot Flash 4 Ummah, peserta turut diberi peluang mendekati masyarakat sekitar melalui persembahan flashmob yang bertujuan memberi kesedaran tentang bahaya rokok dan vape, dan sebagai tanda sokongan terhadap kempen Selangor Bebas Asap Rokok (SELBAR).

Slot Medicine for Our Heart oleh IKRAM Health, latihan dalam kumpulan dan flashmob

Tambah Azri, program ini telah berjaya mencapai objektif yang telah digariskan, malah para peserta juga telah memberikan maklum balas yang sangat positif mengenai program 3R kali ini.

Sehubungan dengan itu, IKRAMTeens Klang mengucapkan jutaan terima kasih kepada pihak Masjid Kampung Raja Uda atas kerjasama mantap yang telah diberikan, begitu juga kepada para fasilitator dan peserta yang telah memberikan kerjasama yang baik sepanjang 3R berlangsung.

“Semoga Allah menerima segala amal kita di bulan Ramadan yang mulia ini dan semoga bertemu lagi dalam program-program IKRAMTeens yang akan datang, insya–Allah.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemimpin berwibawa membawa kemakmuran negara

Tentunya kita belum terlambat dalam menangani perubahan yang memerlukan kerja keras untuk membina sebuah negara yang pemimpinnya berwibawa dan rakyatnya hidup sejahtera serta mengembangkan kemampuan yang ada untuk kemakmuran semua.

Jennifer Lopez, super body in training outfit: the ‘screaming’ detail injectable steroids usa anna tatangelo, the secrets of her physical form: workouts and diet.

Namun, pada masa yang sama, kepimpinan yang ada perlu berusaha bersungguh-sungguh menangani masalah yang sering tercetus antaranya perpaduan, persepsi serta isu-isu hak asasi manusia, pendidikan, kesihatan dan kepelbagaian identiti dalam satu masyarakat, serta yang utamanya menangani isu rasuah yang berbahaya kepada masyarakat.

Kegagalan kepemimpinan di beberapa dunia banyak disebabkan oleh nilai keadilan yang lemah. Keadilan adalah nilai moral yang asasnya adalah hak asasi manusia untuk hidup selain tindakan yang adil, bermaruah dan pelaksanaan undang-undang.

Sememangnya keadilan bertentangan dengan ketidakadilan yang selalunya melibatkan penyalahgunaan kuasa serta pelbagai jenayah senyap lain yang dilakukan para pemimpin.

Kisah ketidakadilan sering terjadi dan tidak ada yang mengatakan bahawa keadilan akan tercapai ketika berlakunya penyelewengan. Sebaliknya, terdapat pelbagai sumber menyatakan bahawa isu-isu ketidakadilan, pengikisan keadilan sosial, amalan rasuah akan semakin meningkat di tahap yang di luar jangka terutamanya setelah hilangnya Coronavirus.

Dalam satu situasi timbul persoalan, bagaimana mereka yang demografinya berkembang dengan segala macam ketidakadilan dapat mempertahankan kestabilan, pembangunan dan kesatuan antara mereka? Perlulah kita fikirkannya.

Profesor sains politik di Universiti Kuwait, Dr Shafiq Nazem al-Ghabra berpendapat bahawa sesebuah negara itu tidak akan dapat menahan tekanan dari negara-negara besar atau bahkan negara-negara serantau, dan tidak dapat memenuhi kepentingan masyarakatnya, membatasi ketidakadilan dan mencegah amalan korupsi di tangan minoriti dengan mengorbankan majoriti.

Menurut beliau lagi, dikatakan dalam kepemimpinan ketenteraan; tidak ada tentera yang gagal, tetapi pemimpinlah yang menggagalkannya.

Di dunia Arab, tanggungjawab untuk setiap kegagalan diletakkan kepada tentera yang mana dikatakan ketiadaan model dan hilangnya peranan masyarakat Arab dalam memilih pemimpin.

Beberapa negara di dunia berada dalam keadaan lemah. Walaupun telah mengangkat slogan keamanan selama beberapa dekad, tetapi keamanan ini semakin merosot dan hilang kerana tiadanya keadilan, kurangnya kebebasan, pelanggaran hak dan cara kepemimpinan yang yang tidak berwibawa.

Isu ini mendapat perhatian mantan Pengarah Urusan Khazanah Nasional Berhad, Tan Sri Azman Mokhtar dalam Bicara Bina Negara bertajuk ‘Kemakmuran Melalui Kepimpinan’ anjuran Jabatan Kajian dan Advokasi, Pertubuhan IKRAM Malaysia dengan kerjasama MUBIN pada 20 Disember lalu.

“Melalui kepemimpinan, ia sepatutnya menerapkan nilai-nilai yang sewajarnya diguna pakai terutamanya dalam kerajaan dan pentadbiran yang diterajui. Seperti nilai keadilan, ia sering terlihat dalam dimensi politik. Keadilan yang sebenar pada dasarnya adalah kebebasan politik sebelum diterapkan kepada kebebasan peribadi.”

Oleh yang demikian, krisis kepemimpinan akan berada di tahap yang lemah dan paling berbahaya jika tidak diterapkan nilai kepemimpinan yang berwibawa serta berintegriti dan kompeten.

Untuk menguruskan negara, ia memerlukan kemampuan mewujudkan visi dan keprihatinan bagi pemimpin dengan mempertimbangkan kemampuan untuk menyerap peristiwa dan mempersiapkan masa depan.

Presiden Amerika Syarikat yang ke-28 (1913–1921), Thomas Woodrow Wilson pernah berkata:

“Kamu tidak berada di sini untuk mencari keuntungan, sebaliknya berada di sini untuk membolehkan dunia hidup dengan lebih makmur, dengan visi yang lebih besar dan semangat harapan dan pencapaian yang lebih baik. Anda berada di sini untuk memperkayakan dunia dan anda memiskinkan diri sendiri jika anda melupakan tugas itu.”

Apakah bentuk kepemimpinan yang diperlukan dunia dalam era kini? Dalam era perubahan yang belum pernah terjadi sebelumnya, para pemimpin memperkuat kemampuan institusi yang mereka uruskan dan pemerintahan yang mereka jalani untuk menghadapi masa-masa sukar dan tidak pasti, sebagaimana pernah belaku.

Dalam konteks ini, cabaran paling sukar yang dihadapi sekarang adalah berkaitan dengan menyesuaikan diri dengan dasar, proses, undang-undang, perkhidmatan serta keadaan mereka untuk mengikuti trend dan faktor luaran yang terus berubah.

Oleh itu, masyarakat perlu belajar bagaimana membezakan antara cabaran yang memerlukan kemampuan untuk menyesuaikan diri dengan pemboleh ubah dan kemampuan untuk menangani masalah teknikal, yang sangat penting dalam menghadapi perubahan radikal dan menangani tekanan luaran.

Mengembangkan dan memupuk kemampuan mengatasi cabaran memerlukan kepemimpinan yang berwibawa, selain mempunyai integriti dan kompentensi pada diri seseorang.

Untuk mengatasi cabaran ketahanan, ia memerlukan kepemimpinan yang menggunakan kekuatan idea, merangsang penerokaan, memikirkan alternatif bagi beberapa perkara, memupuk inovasi dan membangunkan kecekapan baru untuk merealisasikan kemakmuran dalam negara.

Kita sekarang hidup dalam era perubahan yang cepat dan transformasi yang belum pernah disaksikan oleh zaman sebelumnya, dan kemungkinan besar ia tidak pernah terjadi sebelumnya dalam sejarah peradaban manusia.

Pada zaman ini, inovasi dan perubahan berkembang pesat seiring dengan perkembangan sains dan teknologi dalam semua bidang termasuk politik, ekonomi, sosial, alam sekitar dan keselamatan, untuk mengubah wajah dunia dan persada antarabangsa sepenuhnya.

Merujuk buku yang berjudul ‘Masa Depan’ karya mantan Naib Presiden Amerika Syarikat, Al Gore, beliau mengatakan bahawa:

“Tidak ada masa sejarah sebelumnya yang sama, bahkan dari jauh, apa yang akan dialami manusia dalam waktu terdekat. Memang benar bahawa kita telah menyaksikan masa perubahan, revolusi sebelumnya.”

Dalam inti kepemimpinan yang berwibawa, ia perlu memiliki dua kemahiran khusus iaitu kemampuan untuk menghadapi perubahan dan mendepani kenyataan serta berani untuk memikul tanggungjawab untuk mencipta masa depan yang lebih sejahtera.

Memiliki kedua-dua kemahiran tersebut sangat penting untuk kelangsungan hidup dan keharmonian di dunia ini. Keluarga, organisasi, masyarakat dan negara perlu  berjaya memperkukuhkan kemampuannya untuk menghadapi serta bersikap fleksibel dalam menghadapi cabaran yang kompleks serta merebut peluang yang muncul.

Bagi yang bercita-cita untuk memimpin dalam realiti baru ini, mereka seharusnya mempunyai keberanian untuk memikul tanggungjawab mencipta masa depan dengan memimpin perubahan itu sendiri, bukannya berusaha mengelak daripadanya.

Ini bukanlah idea statik. Apabila perubahan luaran melebihi kemampuan individu untuk menyesuaikan diri, lingkungan pertumbuhan kemudian menyusut ke bawah, seperti yang dijelaskan oleh Charles Robert Darwin, yang lebih dikenali dengan Teori Darwin.

“Organisma yang bertahan bukanlah yang paling kuat, tetapi yang paling mampu menyesuaikan diri.”

Untuk mengembang dan memupuk dua kemahiran asas ini memerlukan kepemimpinan atau paling tidak menonjolkan beberapa tingkah laku kepemimpinan tertentu.

Pertama sekali, pemimpin harus membantu organisasi dan komuniti mereka mengenal pasti cabaran yang mereka perlu depani untuk menyesuaikan diri dan membezakan cabaran ini dengan masalah teknikal.

Alasan yang biasa didengar apabila gagal menjalankan tanggungjawab kepemimpinan adalah bahawa seseorang  itu telah berusaha menangani cabaran yang memerlukan penyesuaian (cabaran adaptif) disebabkan terdapat masalah teknikal.

Oleh yang demikian, tidak hairanlah bahawa hari ini kita melihat lebih banyak amalan pengurusan harian daripada amalan kepemimpinan dalam sesebuah organisasi dan masyarakat. Apakah perbezaan antara menghadapi cabaran adaptif dan masalah teknikal?

Cabaran adaptif ini hanya dapat ditangani dengan membawa perubahan dalam hati, adat, kepercayaan, keutamaan dan kesungguhan seseorang. Memenuhi cabaran adaptif yang berkaitan dengan ketahanan memerlukan rangsangan eksplorasi, menanggung kerugian, memupuk inovasi dan membangunkan kecekapan baru yang memungkinkan kemajuan serta kemakmuran berjaya.

Namun, sangat sukar untuk membezakan masalah teknikal dengan masalah adaptif. Ini tidak hanya terbeban kepada seseorang yang mendapati dirinya berada dalam kedudukan kepemimpinan, sebaliknya sebilangan besar masalah bercampur dengan elemen teknikal dan adaptif saling berkaitan antara satu sama lain.

Oleh itu, pembaziran sumber organisasi yang paling besar berlaku ketika mereka yang memegang jawatan menganggap cabaran adaptif sebagai masalah teknikal dan percaya bahawa mereka melaksanakan penyelesaian yang mudah.

Walau bagaimanapun, melaksanakan amalan terbaik dapat memberikan rasa kepuasan bahawa organisasi itu melaksanakan penyelesaian yang telah berkesan di organisasi lain.

“Definisi kegilaan adalah melakukan perkara yang sama berulang kali dengan mengharapkan hasil yang berbeza.”

Justeru, sekiranya seseorang itu ingin mencapai hasil yang berbeza daripada yang diperoleh sekarang, ia  harus mengikuti kaedah yang berbeza dan penyesuaian yang berjaya memerlukan untuk mencuba amalan baru dan cara yang berbeza bagi menyelesaikan tugas.

Apa yang menjadikan proses penyesuaian diri begitu sukar sehingga ramai yang menjauhinya? Inisiatif kepemimpinan kurang berjaya kerana kegagalan mereka menghadapi cabaran.

Biasanya setiap orang dapat mengira keuntungan dan kerugian inisiatif perubahan dengan baik. Oleh itu, kita menyedari bahawa apa yang ditentang orang bukanlah perubahan itu sendiri, melainkan mereka membenci dan menentang kerugian.

Sebagaimana kata Tan Sri Azman lagi yang merujuk kitab Al-Ibar Islamic View, suatu rangka yang diambil natijahnya daripada karya agung Ibnu Khaldun, ahli ekonomi terkenal Dr Umar Chapra merumuskan lapan pandangan antaranya kekuatan seorang pemerintah bergantung kepada daya upayanya melaksanakan syariah. Syariah yang dimaksudkan ialah the rule of law, undang-undang dan sebagainya.

Walau bagaimanapun, tugas kepemimpinan yang sebenarnya menjadi lebih mencabar apabila terdapat konflik antara perkara yang betul untuk dilakukan dan apa yang mereka harapkan daripada seseorang yang memberi kuasa  tersebut.

Mempraktikkan kepemimpinan dalam menghadapi cabaran adaptif mengharuskan seseorang itu mencabar harapan orang lain, terutama harapan orang yang paling disayangi, serta memacu roda perubahan pada kelajuan yang sesuai untuk membolehkan mereka memahami dan bertolak ansur dengan perubahan yang terjadi itu.

Contoh mengenai perbezaan antara pelaksanaan kepemimpinan dan pelaksanaan kuasa dapat dilihat dalam kepimpinan pengasas dan presiden pertama Emiriah Arab Bersatu (UAE) moden, Sheikh Zayed Al Nahyan dan Sheikh Rashid Al Maktoum yang mengambil alih jawatan naib presiden UAE dan pemerintah emirat Dubai.

Mereka berusaha untuk mewujudkan persekutuan wilayah paling berjaya yang telah disaksikan oleh dunia Arab kerana menyatukan tujuh emirat (wilayah pemerintahan) yang berbeza dalam satu negara pada tahun 1971.

Sebelum tarikh itu, Sheikh Zayed tidak memiliki autoriti rasmi ke atas emirat lain selain emiratnya, Abu Dhabi. Beliau percaya bahawa cabaran terbesar yang dihadapi adalah pembahagiannya menjadi beberapa emirat kecil.

Selain itu, beliau percaya bahawa jika emiratnya dapat bersatu secara sukarela tanpa dipaksa di bawah satu negara dan satu bendera, maka negaranya akan dapat maju bersama dan mencapai kejayaan terbesar.

Namun, tugasnya tidak mudah kerana Sheikh Zayed melakukan yang terbaik selama bertahun-tahun untuk meyakinkan pemerintah emirat lain tentang impiannya yang kemudian direalisasikan.

Usaha-usaha yang dilakukan oleh beliau bukan antara syarat-syarat kedudukannya atau tugasnya sebagai penguasa Emirat Abu Dhabi, dan perkara ini bukan daripada harapan untuk memberinya kekuasaan (kepada orang-orang Abu Dhabi).

Tidak ada kejutan dalam hal ini, kerana wajar bagi orang-orang emiratnya untuk mengharapkan dia melakukan setiap usaha dan fokus sepenuhnya untuk meningkatkan kesejahteraan mereka secara khusus, tetapi dia tetap mencabar harapan mereka dan dapat menggerakkan usaha dan mengajak mereka untuk melakukan usaha bagi membantunya merealisasikan penyatuan itu.

Ini sama sekali bukan mudah kerana mendorong perubahan adaptif adalah pekerjaan yang sangat sukar. Usaha penyatuan telah melalui banyak halangan, tetapi mereka semua menyedari bahawa jika mereka dapat melakukannya, mereka akan mencapai kejayaan yang tiada tandingannya.

Realitinya, setiap kegagalan adalah sumber pelajaran, pengetahuan dan kebijaksanaan yang luar biasa yang memberikan seseorang itu pakej kemahiran dan wawasan baru yang seterusnya membolehkan ia mengikuti perubahan dan menjadi bahagian terpenting dalam kehidupan seharian kita sekarang.

Kita berada pada titik yang tajam dan menentukan dalam sejarah manusia, yang mana masing-masing mempunyai peluang dan kemampuan untuk membentuk masa depan.

Lebih daripada itu, dunia memerlukan pemimpin yang berwibawa yang mempunyai matlamat yang jelas untuk memikul amanah untuk membantu masyarakat dan negara mengatasi cabaran paling sukar yang dihadapi ketika menyesuaikan diri dengan situasi baru ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes turun pada Isnin

SERI KEMBANGAN – Kementerian Kesihatan Malaysia (KKM) melaporkan kes harian Covid-19 pada Isnin menunjukkan penurunan 22,030 kes berbanding Ahad 22,535 kes.

“Penurunan kes baharu itu menjadikan jumlah keseluruhan kes Covid-19 berjumlah 3,845,601,” kata Ketua Pengarah Kesihatan, Tan Sri Dr Noor Hisham Abdullah.

Beliau berkata, daripada jumlah tersebut 634 kes atau 41.7 peratus adalah kategori tiga, empat dan lima, manakala 887 kes atau 58.3 peratus dari kategori satu dan dua.

“Kes tempatan yang direkodkan sebanyak 21,636 kes dengan 20,894 adalah daripada warganegara manakala 742 bukan warganegara,” katanya dalam satu kenyataan pada Selasa.

Manakala 394 kes import pula dikesan dengan 369 daripadanya warganegara dan 25 lagi bukan warganegara.

“Kes sembuh pula sebanyak 33,872 sekali gus menjadikan kes kumulatif kepada 3,502,760.”

Menurutnya, sebanyak dua kluster baharu dikesan menjadikan jumlah kumulatif kluster kepada 6,883 kluster dengan 377 daripadanya adalah kluster aktif.

“Kadar kebolehjangkitan (Rt) Covid-19 negara ialah 0.96 dan sebanyak 388 kes memerlukan rawatan di unit rawatan rapi (ICU) dengan 169 kes disahkan Covid-19 dan 219 kes disyaki kemungkinan dan kes dalam siasatan.”

Menurutnya, sebanyak 215 kes memerlukan bantuan pernafasan.


Sifat negarawan sejahterakan negara

Sejarah hidup mereka diabadikan dalam memorial khusus. Begitu sekali sanjungan dan penghormatan masyarakat kepada jasa dan sumbangan negarawan.

Sementara gelaran negarawan itu mungkin hanya wajar diberikan kepada seseorang yang terbukti berjasa secara luar biasa kepada negaranya, bolehkah rakyat biasa dan marhaen menghayati dan membangunkan sifat kenegarawanan atau statesmanship dalam jiwa raga mereka?

Aspek kenegarawanan perlu diperhalusi, khususnya untuk memastikan kecintaan terhadap tanah air terus subur, mendalam dan sebati dalam diri setiap warganegara.

Tidak dinafikan, usaha negarawan membangun dan memajukan negara tidak mungkin berhasil tanpa sokongan pengikut terdiri daripada rakyat biasa. Manakan ada pemimpin jika tiada pengikutnya.

Kelompok rakyat jelata sanggup mempertaruhkan nyawa dan harta, menjulang ideologi perjuangan mempertahankan negara bersama pemimpin mereka.

Wira tidak dinobatkan ini sebenarnya berjaya membangunkan sifat kenegarawanan sejati dalam diri mereka. Jelas perlu sifat negarawan dibangunkan dalam diri setiap warga sejak kecil hingga dewasa.

Terdapat dua alasan utama membangunkan sifat negarawan dalam diri. Pertama, ia perlu digarap untuk memperkukuhkan semangat patriotisme atau cintakan tanah air yang menjadi fitrah insaniah.

Syed Muhammad al-Ghazali pernah menukilkan, “Manusia mencintai tanah kelahirannya dan semua yang hidup di atasnya, walaupun tanah kelahirannya itu menjadi tanah tandus menakutkan. Cintakan tanah air itu naluri yang memiliki ikatan erat dengan jiwa. Cinta ini membuat manusia ingin menetap di tanah airnya, rindu kepadanya jika berjauhan, membelanya jika diserang, marah jika tanah airnya dihancurkan.”

Kedua, sifat negarawan perlu disuburkan untuk mempertahankan tanah air daripada dirosakkan dan dihancurkan anasir petualang – sama ada luar atau musuh dalam selimut.

Bagaimanakah sifat negarawan boleh disemai dan disuburkan dalam diri setiap warganegara? Empat langkah strategik diperlukan.

Pertama, seseorang perlu mempelajari sejarah dan kisah silam negara dengan teliti serta kritis.

Pengetahuan sejarah menyeluruh akan membimbing seseorang lebih menghayati dan menghargai kemajuan serta pembangunan, di samping memperkukuhkan patriotisme serta semangat cintakan tanah air.

Kedua, seseorang perlu peka dan arif mengenai aspirasi serta isi kandungan Perlembagaan yang menjadi asas penubuhan negara. Kesedaran terhadap tanggungjawab dan hak setiap warganegara yang dilindungi Perlembagaan akan membantu memudahkan proses pembangunan sifat negarawan dalam diri.

Ketiga, seseorang perlu membuat pilihan untuk membabitkan diri secara aktif dengan kegiatan pembangunan negara. Usaha murni itu mesti dilakukan secara kolektif, bukannya sendirian.

Terdapat tiga ruangan luas untuk menyumbang bakti membangunkan negara – sama ada melalui pembabitan dalam perkhidmatan awam sebagai jentera kerajaan, penggabungan diri dengan organisasi bukan kerajaan dan persatuan sivil ataupun terus terjun ke arena politik kepartian.

Langkah keempat banyak bergantung kesediaan individu sentiasa bermuhasabah diri dan merefleksi – menimbang tara sejauh manakah sumbangan peribadinya kepada pembangunan negara tercinta.

Presiden Amerika Syarikat (AS) ke-35, John F Kennedy pernah berkata: “Jangan tanyakan apa yang negara boleh lakukan untuk anda. Tanyalah apa yang boleh anda lakukan untuk negara.”

Akhir sekali, sifat negarawan akan menjelma dalam diri seseorang melalui enam ciri. Pertama, individu itu sentiasa cuba menjadi penyelesai masalah, bukannya seorang yang menambahkan huru-hara dan kerosakan.

Kedua, individu itu mampu berfikiran kritis dan kreatif, bukannya hanya menurut sahaja apa diperkatakan orang lain. Ketiga, individu negarawan sentiasa bersikap adil dan saksama, tidak berat sebelah dalam perkataan dan tindakan.

Keempat, seseorang itu berusaha membina jambatan dan kolaborasi setiap masa, bukannya menambahkan jurang dan dinding pemisah dengan orang lain.

Kelima, dia sanggup mendahulukan kepentingan orang lain berbanding keperluan dirinya, tidak tamak haloba dan mementingkan diri sendiri semata-mata.

Keenam, berjiwa besar, mudah memaafkan kesalahan orang lain terhadap dirinya, tidak menyimpan dendam kesumat atau busuk hati.

Bayangkan kemakmuran dan kesejahteraan yang bakal terhasil apabila negara sentiasa dipelihara rakyat yang mampu membangunkan sifat negarawan dalam diri masing-masing.

Prof Datuk Dr Harlina Halizah SirajAhli Dewan Perwakilan NasionalPertubuhan IKRAM Malaysia

*Artikel ini telah diterbitkan dalam akhbar Berita Harian

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SBK, Karnival KAMI: Pelbagai Warna, Demi Malaysia

Kalau bertamu ke Malaysia, pastinya akan dihidangkan dengan warna-warni sajian pelbagai kebudayaan etnik tidak kira negeri atau wilayah mana yang dituju.

Inilah kelebihan dan keistimewaan yang terdapat pada negara Malaysia yang menawarkan keunikan kepelbagaian budaya dalam satu negara yang aman dan harmoni dihuni oleh rakyat yang terkenal dengan keprihatinan, keramahan dan kemesraannya.

“Walau Kita Berbeza, Tetap Teguh Bersama” merupakan tema yang diangkat oleh Pertubuhan IKRAM Malaysia melalui penganjuran Sambutan Bulan Kebangsaan (SBK) yang berlangsung sejak 1 Ogos hingga 16 September lalu.

Ia merupakan tema yang menggambarkan penerimaan perbezaan rakyat Malaysia yang berbilang etnik sebagai satu identiti bangsa Malaysia yang dibanggakan.

Masyarakat Malaysia terkenal dengan sikap keprihatinan dan empati. Atas sifat dan nilai mulia ini, ia menjadikan Malaysia masih dilihat aman damai di persada dunia sehingga ia membaluti kegelisahan dan keresahan yang wujud dalam masyarakat.

Anasir-anasir yang mencengkam hati kadangkala hadir sebagai perasaan yang boleh ditoleransikan berbanding rasa besarnya tanggungjawab untuk mengekalkan keharmonian dan keamanan.

Maka tidak pelik apabila rakyat berbilang etnik sama-sama berkongsi rasa sedih, sebak dan sama-sama turut memainkan peranan tanpa mengira perbezaan apabila negara diancam oleh wabak pandemik covid, banjir dan kemelesetan ekonomi yang melanda negara-negara.

Konvoi Amal Perpaduan adalah salah satu aktiviti SBK oleh MyIKRAM Bikers dan Yayasan IKRAM Malaysia yang telah menjelajah ke seluruh Semenanjung Malaysia dalam misinya untuk mengagihkan sumbangan kepada masyarakat yang memerlukan di lokasi-lokasi yang telah dikenal pasti.

Ini adalah salah misi bantuan daripada pelbagai misi-misi bantuan yang diadakan oleh pihak-pihak lain yang tidak janggal dalam masyarakat Malaysia yang sering dikaitkan sebagai masyarakat yang suka memberi.

Tabiat ini mampu menyubur dan menyemarakkan lagi kasih sayang seperti yang disebut dalam hadis Nabi Muhammad SAW riwayat Bukhari, “Hendaklah kamu saling memberi hadiah, maka kamu akan saling mencintai.”

Apabila berbicara tentang perpaduan nasional, tidak dapat tidak ia mesti bermula dalam komuniti kejiranan.

Kasih sayang dalam keluarga mesti melangkaui petak kejiranan agar terjalin persahabatan dan persefahaman antara satu sama lain sebagai asas pembentukan masyarakat yang sejahtera dan bergantung antara satu sama lain.

Melalui SBK yang dilaksanakan di seluruh negara, penggabungan rakyat daripada pelbagai latar belakang bangsa, agama dan budaya diajak untuk menyertai aktiviti di peringkat komuniti seperti program Merdeka Chef, flashmob kemerdekaan, kitar semula dan banyak lagi dilihat dapat menjayakan dan memperkukuhkan agenda perpaduan nasional negara.

Atas kesedaran untuk bergabung membentuk satu suara rakyat yang kuat dan tulen dalam memelihara perpaduan, siri-siri dialog yang terbuka dan berbentuk dua hala adalah langkah yang pragmatik untuk meleraikan isu-isu yang rumit.

Program Bicara Bina Negara yang merupakan salah satu aktiviti dalam SBK harus disambut baik. Perbincangan dalam program ini berkonsepkan ‘agree to disagree’ iaitu bersetuju untuk berbeza pandangan dan pendapat.

Dalam suasana yang terbuka dan aman, ia membuka ruang yang selamat dan selesa untuk berbincang dengan isu-isu yang kadangkala menyentuh sensitiviti kaum masing-masing, dan ini adalah permulaan yang baik dan sihat untuk kerjasama yang utuh.

Amat sukar untuk melerai dan merungkaikan isu-isu kepelbagaian dan perbezaan terutamanya yang menyentuh kepentingan tertentu tanpa wujudnya persefahaman yang diiringi dengan rasa hormat dan kasih sayang antara satu sama lain.

“Semua program ini juga diharapkan menjadi medium untuk rakyat berkongsi nilai dan budaya rentas bangsa agar yang jauh didekatkan, yang dekat dieratkan.”

Presiden IKRAM, Haji Badlishah Sham Baharin berkata sedemikian ketika berucap dalam Karnival Kita Anak Malaysia (KAMI) yang merupakan acara kemuncak dan penutup Sambutan Bulan Kebangsaan (SBK).

KAMI merupakan satu karnival yang melambangkan Malaysia sebagai sebuah negara yang kaya dengan khazanah bangsa dan budaya yang berbeza tetapi tetap bersatu sebagai satu jiwa.

Karnival seperti ini dianggap sebagai penting bagi memperkenalkan dan melestarikan budaya yang menjadi identiti bangsa agar tidak hilang dan dipelihara kewujudannya.

Melalui persembahan-persembahan yang mewakili setiap bangsa seperti tarian zapin, tarian singa, silat, wusyu, taichi, silambam dan gendang urumi melam, ia mewujudkan rasa keterikatan dan kebersamaan sesama rakyat Malaysia dalam suasana yang santai dan harmoni.

Susunan program SBK dari awal hingga ke acara kemuncaknya, KAMI menampilkan barisan program yang bernada santai dan juga serious dengan penyertaan rakyat Malaysia daripada pelbagai kaum.

Aktiviti-aktiviti sebegini berupaya menjadi alat perpaduan ampuh untuk rakyat Malaysia agar saling menerima antara satu sama lain dan berada dalam halaman kefahaman yang sama.

Walaupun persengketaan kecil wujud, namun dengan adanya ikatan yang tulus dan utuh, ia menjadi terkawal, bahkan boleh menjadi asbab ikatan lebih kukuh yang telah sekian lama terjalin.

Sepertimana kata pepatah, air yang dicincang takkan putus, begitulah ibarat takkan putusnya perpaduan dan keharmonian antara kaum, agama dan budaya di Malaysia.

Basmin Maarof
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kebakaran Hutan: Greece ‘Berperang’ Dengan Api

Beberapa orang diragut nyawa menjadi mangsa kebakaran di Greece yang berlanjutan sejak lebih seminggu yang lalu.

Sehingga kini, api masih marak dan belum berjaya dipadamkan. Cuaca panas, kering dan berangin telah menyukarkan kerja memadamkan api. Sebaliknya apa terus marak membakar hutan kering di negara Mediterranean itu.

Pada 25 Mei lalu, tentera udara melaporkan dua juruterbang terbunuh sewaktu jet Canadair CL-215 terhempas dalam usaha memadamkan kebakaran di Pulau Evia, timur Athens.

Masing-masing berusia 34 dan 27 tahun. Rakaman video menunjukkan pesawat tersebut telah terhempas ke lereng bukit dan terus terbakar setelah menjatuhkan air ke atas kawasan kebakaran.

Pada sesi perbahasan di Parlimen, Perdana Menteri Kyriakos Mitsotakis berikrar kerajaannya akan membangunkan semula penempatan dan memberikan pampasan ke penduduk yang terjejas teruk akibat beberapa kebakaran hutan di negara itu.

Beratus-ratus anggota bomba dikerah dan dibantu oleh orang awam dan tentera dari negara jiran seperti Turkiye dan Slovakia untuk mengekang kebakaran besar yang melanda negara itu di Pulau Rhodes, Corfu dan Evia sejak Rabu lepas.

Pihak berkuasa bekerja sepanjang masa bagi memadamkan kebakaran. Kyriakos Mitsotakis mengatakan, negara mesti berada dalam keadaan berjaga-jaga untuk beberapa minggu akan datang. Tambahnya, Greece sedang ‘berperang’ dengan api.

Pihak berkuasa telah mengarahkan orang ramai meninggalkan hotel dan rumah masing-masing. Beribu-ribu rakyat telah menyelamatkan diri dari kediaman masing-masing. Kira-kira 19,000 orang telah keluar melalui jalan darat dan laut. Kebanyakannya terdiri dari para pelancong yang datang bercuti disitu.

Sektor pelancongan sangat penting di negara Mediterranean itu dan menyumbang hampir 15 peratus daripada KDNK  pada 2021 serta membuka peluang satu daripada lima pekerjaan. Sumber pendapatan di Kepulauan Rhodes dan pulau-pulau lain didorong oleh  pelancongan.

Gelombang panas yang melanda Greece kini merekodkan suhu melebihi 46 darjah Celsius di sesetengah kawasan. Pertubuhan Bangsa-bangsa Bersatu (PBB) melaporkan dalam laman medianya bahawa rantau Mediterranean mengalami pemanasan 20 peratus lebih cepat daripada purata global.

“Berdasarkan data, kita mungkin akan melalui  kira-kira 16 hingga 17 hari gelombang haba yang tidak pernah berlaku sebelum ini di negara kita,” ujar pengarah penyelidikan, Balai Cerap Negara (Greece), Kostas Lagouvardos dalam siaran ERT Televisyen.

Greece telah mengalami cuaca paling panas dalam sejarah 50 tahun apabila suhu mencapai 45 darjah celsius. Perubahan cuaca global telah mengakibatkan krisis iklim yang terjadi telah meningkatkan tragedi kebakaran hutan dan bencana alam lain di seluruh dunia.

Alam telah bertindak balas terhadap kerosakan yang dibuat oleh kegiatan manusia. Isu perubahan iklim adalah isu global yang harus ditangani secara bersama dan harus mendapat kesepakatan demi kelestarian alam dan seluruh hidupan yang mendiaminya.

Para pemimpin negara dan dunia seluruhnya harus bekerjasama dan mendukung usaha menangani isu alam sekitar dengan komitmen yang tinggi terhadap usaha memeliharanya seperti merealisasikan pelan mengurangkan pencemaran alam, menggalakkan penggunaan teknologi tenaga baharu, tegas terhadap jenayah alam sekitar.

Manusia memerlukan hijau alam dan langit biru untuk melepaskan lelah dan ketenangan. Itu fitrah kejadian manusia dan sains telah membuktikan melalui kajiannya.

Sedari ini, manusia juga makhluk yang bertanggungjawab merosakkan keindahannya dan menjejaskan ekosistem semula jadi yang wujud.

Walaupun kini dunia mengalami fenomena cuaca ekstrem akibat perubahan iklim, namun masih ada lagi peluang dan ruang untuk diperbaiki demi masa depan yang lebih indah.

Kita perlu menanganinya dari sekarang tanpa bertangguh lagi. Mulakan dengan diri sendiri!

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penyelewengan dana RM100 juta perlu penyiasatan rapi

Pertubuhan IKRAM Malaysia (IKRAM) memandang serius penahanan seorang pegawai kanan di Kementerian Belia dan Sukan (KBS) berhubung dakwaan penyelewengan dana kerajaan bernilai RM100 juta. Kes penahanan oleh Suruhanjaya Pencegahan Rasuah Malaysia (SPRM) tersebut diakui oleh Menteri Belia dan Sukan, Saudara Khairy Jamaluddin.

IKRAM menggesa supaya siasatan rapi dijalankan tanpa gangguan mana-mana pihak berkepentingan sehingga kes ini selesai dibicarakan di mahkamah. Kes ini perlu diutamakan kerana ianya melibatkan dana awam dalam jumlah yang besar.

IKRAM turut meminta Menteri Belia dan Sukan bertanggungjawab penuh ke atas kes ini kerana penyelewengan ini sudah lama berlaku dan gagal dikesan oleh pihak kementerian di bawah jagaan beliau.

IKRAM mengingatkan semua pihak yang menguruskan dana awam supaya sentiasa memelihara amanah. Kesan dari pecah amanah ini amat besar implikasinya kepada negara. Semoga kita semua diperingatkan dengan azab Allah s.w.t yang menanti mereka yang tidak menjaga amanah.

Ust Dr Parid Sheikh AhmadPresidenPertubuhan IKRAM Malaysia


Perlu seiring dengan mendidik kaum lelaki – Che Asmah

“Di samping itu, perjuangan memperkasakan wanita mestilah seiring dengan usaha mendidik kaum lelaki sebagai rakan kongsi yang komited dalam semua usaha bersama dalam membina dunia yang adil lagi selamat.”

Justeru beliau menegaskan, bagi merealisasikan tema Hari Wanita 2016 iaitu “Sepadu Usaha, Tiada Wanita Ketinggalan”, Wanita IKRAM menyeru kaum wanita khususnya dan rakyat Malaysia serta pihak kerajaaan supaya memberikan tumpuan kepada usaha mendidik wanita dan ahli keluarga.

“(Ia) merangkumi pendidikan yang holistik dan seimbang bagi membina IQ, EQ dan SQ yang dapat melahirkan wanita berjati diri tinggi; kukuh nilai dalamannya, bebas minda dan cara pemikirannya, mulia akhlaknya serta mampu menyerlahkan keperibadian yang mampu menyumbang ke dalam pembangunan masyarakat dan negara,” ujar beliau.

Selain itu, pembabitan wanita Malaysia dalam sektor pekerjaan mestilah tidak sampai menjejaskan keupayaan wanita menjalankan fungsi asasnya sebagai ibu dan isteri, yang menjadi tulang belakang keutuhan institusi keluarga.

“Pengukuhan institusi keluarga hendaklah menjadi asas yang perlu diambil kira dalam semua pembentukan dasar dalam melibatkan polisi penggunaan tenaga kerja wanita. Ia memerlukan keprihatinan dan timbang rasa sepadu daripada semua pihak, sama ada wanita, suami, majikan serta ahli masyarakat.”

Wanita juga menurut Che Asmah, perlu peka dan prihatin terhadap perkembangan ekonomi dan urus tadbir negara dan terlibat dalam menentukan kepimpinan negara bagi memastikan pembuat keputusan menyuarakan kepentingan kaum wanita dengan adil.

“Antara usaha paling minima yang boleh dibuat ke arah ini adalah dengan mendaftar sebagai pengundi dan melengkapkan diri dengan ilmu juga kefahaman terhadap apa yang berlaku di sekeliling kita,” jelas Asmah.

“Wanita Malaysia juga, perlu terus gigih membangunkan diri, keluarga, masyarakat dan tanahair bagi membina sebuah negara rahmah sebagaimana yang diinginkan agar Malaysia terus maju dan berdaya saing dalam erti kata sebenarnya di mana nikmat pembangunan itu dapat dirasai oleh semua lapisan rakyat tanpa ada yang terpinggir.”

Sewajarnya, dengan memastikan Malaysia memenuhi ciri “Baldatun Thoyyibatun Wa Rabbun Ghofur” yang bermaksud negeri yang sentosa, adil dan makmur di bawah lindungan Yang Maha Pengampun, maka tiada warga, tiada wanita yang akan ketinggalan.

Beliau berkata demikian ketika Sidang Media Sayembara Deklamasi Puisi Palestin di Dewan Cempaka, National Institute Of Occupational Safety And Health (NIOSH) di sini, sempena 25 Ogos 2016, Hari Wanita peringkat kebangsaan.

Tema sambutan Hari Wanita “Sepadu Usaha, Tiada Wanita Ketinggalan” selaras dengan komitmen Malaysia untuk terus memperkasakan wanita ke arah kesaksamaan gender.

Menurut YB Dato’ Sri Rohani Abdul Karim, Menteri Pembangunan Wanita, Keluarga dan Masyarakat , tema ini membawa mesej yang jelas bagi memastikan setiap wanita mencapai potensi yang paling optimum di mana kerjasama dan usaha secara bersama semua pihak adalah agenda yang paling utama.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rombakan Kabinet dan Pertukaran Peguam Negara Jejas Siasatan 1MDB

Pertubuhan IKRAM Malaysia (IKRAM) ingin melahirkan kegusaran mengenai tindakan Perdana Menteri melakukan rombakan kabinet terutamanya dengan melantik empat orang Ahli Jawatankuasa Kira-kira Wang Negara (PAC) sebagai Menteri dan Timbalan Menteri, termasuk Pengerusinya Datuk Nur Jazlan Mohamed sebagai Timbalan Menteri.

Rombakan ini beserta tindakan menamatkan perkhidmatan Peguam Negara, Tan Sri Abdul Ghani Patail yang terlibat secara langsung mengetuai Pasukan Petugas Khas menyiasat dakwaan penyelewengan dana 1MDB amat membimbangkan.

Setiap kali bila dibangkitkan isu 1MDB, jawapan yang diberikan adalah agar kita tunggu siasatan tersebut selesai dijalankan. Termasuklah yang mutakhir, persoalan yang dibangkitkan oleh Tan Sri Muhyiddin Yassin semasa merasmikan Mesyuarat Agung UMNO Bahagian Cheras yang telah dijawab oleh Pejabat Perdana Menteri dalam satu kenyataan yang sekali lagi meminta agar rakyat menunggu hasil siasatan tersebut selesai dijalankan.

IKRAM berpandangan, tindakan-tindakan tersebut hanya menghakiskan lagi kredibiliti Perdana Menteri dan Kerajaan yang seterusnya akan menjejaskan lagi usaha mengembalikan kredibiliti dan maruah negara serta keyakinan para pelabur.

IKRAM mengharapkan agar segala tindakan yang ingin diambil perlu meletakkan kepentingan negara dan rakyat sebagai keutamaan.

Dengan ini, sekali lagi IKRAM mendesak agar ditubuhkan Suruhanjaya Diraja yang bertanggungjawab kepada Parlimen bagi menyiasat kes 1MDB.

Moga Allah s.w.t. memelihara dan menyelamatkan Malaysia daripada sebarang malapetaka yang lebih buruk.

Dr Mohd Parid Sheikh Ahmad        Presiden Pertubuhan IKRAM Malaysia


Pastor Koh: Hentikan Spekulasi, Beri Ruang Kepada PDRM Bertindak Secara Profesional

Pertubuhan IKRAM Malaysia (IKRAM) mengikuti dengan penuh prihatin kes penculikan Pastor Raymond Koh yang telah didapati hilang sejak 13 Februari 2017. Pastor Koh didapati hilang semasa sedang memandu di sebuah kawasan perumahan di Petaling Jaya.

Detik kehilangan Pastor Koh dikatakan dapat dilihat melalui video sedutan televisyen litar tertutup (CCTV) yang sekarang telah menjadi tular yang dilakukan secara terang-terangan dan seperti terancang.

Sehingga kini, Pastor Koh telah hilang selama tiga minggu. Sehingga saat ini, masih belum jelas punca kehilangan Pastor Koh dan siapa pihak yang bertanggungjawab melakukannya.

IKRAM melahirkan rasa simpati kepada keluarga Pastor Koh dan mengharapkan semoga Pastor Koh akan ditemui dengan selamat. Beberapa orang pimpinan dan aktivis IKRAM telah turut serta dalam perhimpunan aman di beberapa tempat bagi menyatakan simpati atas kehilangan Pastor Koh ini yang diadakan baru-baru ini.

IKRAM mengutuk sekeras-kerasnya tindakan kejam ke atas pastor ini walau atas apa alasan sekalipun. Islam tidak menghalalkan tindakan yang tidak berperikemanusiaan ini. Jika mana-mana pihak melakukan kesalahan menurut undang-undang negara, ruang penyelesaian adalah melalui mahkamah. Tiada pihak yang harus bertindak secara bersendirian.

Justeru itu juga, IKRAM menyeru agar semua pihak menghentikan sebarang spekulasi dan memberi ruang kepada pihak PDRM bertindak secara profesional. IKRAM percaya pihak PDRM yang punyai pengalaman luas mengendalikan kes yang seperti ini akan mengambil tindakan yang cekap, profesional dan telus.

IKRAM menyeru kepada seluruh rakyat Malaysia untuk menolak sebarang bentuk keganasan dan ekstremisme.

Katakan tidak kepada ekstremisme dan keganasan.

Ustaz Dr. Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Usaha ACCIN bina persefahaman antara penganut agama

KUALA LUMPUR – Usaha gabungan NGO-NGO Islam, Allied Coordinating Committee of Islamic NGOs (ACCIN) amat signifikan dalam membina persefahaman antara penganut agama sekali gus membentuk keharmonian di negara ini.

“Saya ingin mengucapkan tahniah kepada ACCIN dalam usaha murni membantu dalam pembangunan masyarakat, negara dan keharmonian, dan persefahaman antara penganut agama, “ kata Pengerusi Majlis Agama Islam Wilayah Persekutuan (MAIWP), Tan Sri Dr Mohd Daud Bakar.

Usaha tersebut boleh dilihat apabila ACCIN terlibat mewakili kelompok NGO-NGO Islam dalam Jawatankuasa Mempromosi Persefahaman dan Keharmonian di antara Penganut Agama (JKMPKA) iaitu satu lantikan kabinet.

Beliau berkata demikian ketika berucap merasmikan Majlis Ulang Tahun ACCIN ke-20 di Sime Darby Convention Centre semalam di sini.

Pada saat getir negara dilanda Covid-19 pada 2021, Dr Mohd Daud memuji usaha ACCIN bekerjasama dengan Buddhist Tzu Chi Foundation yang telah berjaya mengutip dana sebanyak RM31 juta dalam masa tiga bulan melalui dana Malaysia Solidarity Covid-19 Fund bagi membantu hospital-hospital yang kekurangan kelengkapan.

“Ini satu usaha yang boleh diteruskan di masa hadapan, dengan banjir, pascabanjir dan juga keperluan-keperluan masyarakat merentasi agama, bangsa dan alamat rumah.”

Jelas beliau, MAIWP tidak boleh dan tidak mampu berada dalam semua petak kehidupan Islam setiap masa.

“Sehubungan itu, ACCIN adalah antara pemegang taruh yang terpenting dalam ekosistem kerja amal Islami di Wilayah-wilayah Persekutuan.”

Dr Mohd Daud turut merakamkan usaha-usaha menonjol ACCIN dalam bidang advokasi antaranya menentang usaha menyamaratakan agama melalui ‘Interfaith Commission’ (IFC), memperjuangkan isu pendidikan anak orang tanpa kenegaraan (OTK), isu pemurnian akidah dan menangani gerakan sesat, serta seminar mencegah dan menangani keganasan.

Beliau menyambut baik saranan tentang keperluan negara untuk menyediakan dana geran sepadanan (matching grant) untuk NGO-NGO dalam bajet tahunannya sebagai mengiktiraf peranan dan usaha mereka sebagai rakan kongsi dalam pembinaan negara.

Menurutnya, ia satu usaha dan usul yang baik yang perlu diambil kira oleh semua pemegang taruh di negara sama ada di peringkat nasional, GLC ataupun di peringkat agensi-agensi yang berkaitan.

“Kami (MAIWP) bersedia melihat mana-mana cadangan yang spesifik, yang berstruktur ke arah memberikan dana geran sepadanan dalam bentuk yang senang diukur nilainya dan menjurus kepada konteks Wilayah Persekutuan,” ujarnya.

Dr Mohd Daud juga menggariskan empat tunjang yang perlu ada dalam mana-mana organisasi seperti ACCIN iaitu idea yang memberikan impak, ada pemimpin, penggerak dan pendukung, ada wadah, wacana atau ‘vehicle’, dan juga dana atau segala bentuk keperluan kewangan bagi menjayakan organisasi.

Usai perasmian, beliau menyempurnakan pelancaran buku Ulang Tahun ACCIN ke-20 dengan tema ‘Penerusan Misi Rahmatan Lil Alamin.’

Majlis yang dihoskan oleh Nizal Mohammad diserikan lagi dengan persembahan khas oleh kumpulan nasyid Mirwana, sesi Bicara Tokoh bersama Prof. Emeritus Dato’ Dr Osman Bakar dan pelancaran #jomkongsipahala.

Turut hadir dalam Majlis Ulang Tahun ACCIN ke-20 ialah Pengerusi ACCIN, Tun Ahmad Fairuz Sheikh Abdul Halim, Naib Presiden Pertubuhan IKRAM Malaysia (IKRAM), Prof. Dr Hanim Salleh dan Setiausaha Agung IKRAM, Hj Shahrul Aman Mohd Saari dan pemimpin-pemimpin NGO Islam yang lain.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih Sepertiga Sektor Tenaga Ukraine Musnah

Presiden Ukraine, Volodymyr Zelensky menyeru masyarakat antarabangsa untuk menampung defisit dijangka $38 bilion dalam bajet Ukraine.

“Dunia tidak sepatutnya membuang masa dan membantu rakyat Ukraine membina semula negara mereka dengan cepat,” kata Presiden Suruhanjaya Eropah, Ursula von der Leyen.

Beliau berkata bahawa Kesatuan Eropah bersedia untuk menyelaraskan langkah pembinaan semula dengan menyediakan sekretariat untuk tugas ini.

“Kami tidak mempunyai masa untuk kehilangan, skala kerosakan sangat besar. Bank Dunia menganggarkan kos kerosakan pada 350 bilion euro (345 bilion dolar),” kata Ursula pada persidangan untuk pembinaan semula Ukraine yang diadakan di Berlin.

Zelensky memberitahu persidangan mengenai pembinaan semula negaranya pada Selasa bahawa peluru berpandu Rusia dan dron buatan Iran telah memusnahkan lebih sepertiga daripada sektor tenaga Ukraine.

Dalam pada itu, melalui rakaman video dalam persidangan di Berlin, beliau berkata bahawa Ukraine masih belum menerima satu pun rancangan untuk pemulihan pesat dengan jumlah kos $17 bilion.

“Rusia memusnahkan segala-galanya sehingga menjadi lebih sukar bagi kita untuk melalui musim sejuk,” ujarnya dalam persidangan itu yang turut dihadiri oleh Canselor Jerman, Olaf Scholz dan beberapa ahli politik kanan lain dan pegawai.

Sekolah Ekonomi Kyiv melaporkan, perang itu telah memusnahkan atau merosakkan kira-kira 120,000 rumah dan 16,000 bangunan pangsapuri pada akhir September dan menganggarkan jumlah kerosakan fizikal $127 bilion.

Pada Isnin, Bank Dunia mengumumkan bahawa ia telah menyediakan tambahan $500 juta untuk membantu Ukraine memenuhi keperluan perbelanjaan mendesak yang disebabkan oleh pencerobohan Rusia sejak  24 Februari dan peperangan yang berterusan di negara itu.

Ini berlaku pada malam sebelum persidangan di Berlin di mana pemimpin dunia, pakar pembangunan dan eksekutif membincangkan cara membina semula Ukraine selepas pencerobohan Rusia yang kini memasuki bulan kesembilan.

“Pencerobohan Rusia terus mengakibatkan kerosakan besar kepada infrastruktur Ukraine – termasuk air, kumbahan dan rangkaian elektrik ketika musim sejuk menghampiri, meletakkan rakyat Ukraine pada risiko lebih lanjut,” kata Presiden Kumpulan Bank Dunia, David Malpass dalam satu kenyataannya.

Bank Dunia telah mengumpulkan sejumlah $13 bilion dalam pembiayaan kecemasan untuk Ukraine.

Bank Dunia, kerajaan Ukraine dan Suruhanjaya Eropah berkata dalam laporan September bahawa pencerobohan Rusia telah menyebabkan lebih $97 bilion kerosakan langsung terhadap Ukraine pada 1 Jun, tetapi pembinaan semula boleh menelan belanja hampir $350 bilion.

Terdahulu, Presiden Ukraine mengumumkan bahawa Rusia telah meminta untuk membekalkan kira-kira 2,000 dron Iran bagi menyokong kempen pengebomannya di Ukraine yang mensasarkan terutamanya kemudahan pengeluaran elektrik.

“Menurut risikan kami, Rusia telah meminta untuk membekalkannya dengan kira-kira 2,000 dron Shahid Iran sebagaimana yang dilaporkan oleh Agence France-Presse,” ujarnya semasa persidangan yang dianjurkan oleh akhbar Israel, Haaretz.

Di lapangan, tentera Ukraine mengumumkan pada Isnin bahawa ia telah mengusir tentera Rusia dari empat kampung di timur laut negara itu dengan melancarkan serangan balas dan berjaya menguasai semula beribu-ribu kilometer persegi pada bulan September.

“Terima kasih kepada operasi yang berjaya, pasukan kami menghalau musuh keluar dari kampung Karmazinevka, Myasoyarivka dan Nevsky di wilayah Lugansk dan Novosadovi di wilayah Donetsk,” tulis Staf Am Ukraine menerusi Facebook.

“Tidak akan tercapai jika Kyiv tidak menerima bantuan ketenteraan daripada Israel termasuk sistem pertahanan udara, memandangkan bantuan Iran yang diterima Rusia dalam peperangannya ke atas Ukraine merupakan ancaman yang wujud,” kata Zelensky yang disifatkannya sebagai pakatan tentera Rusia-Iran.

Semasa persidangan tersebut, Zelensky berkata bahawa Iran membekalkan Rusia (dengan senjata) untuk meningkatkan kekuatan Kremlin, ekoran kemunduran tentera yang dialami oleh tentera Rusia di semua bidang konfrontasi di Ukraine.

Dalam pada itu, Menteri Pertahanan Israel, Benny Gantz mengulangi bahawa kerajaannya tidak akan menyediakan sistem senjata kepada Ukraine dengan alasan apa yang disifatkannya sebagai sekatan operasi yang dihadapi Israel.

Grantz berkata demikian ketika panggilan telefon dengan rakan sejawatnya dari Ukraine, Oleksiy Reznikov, menurut satu kenyataan yang dikeluarkan tentera Israel.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gaya hidup tidak sihat punca diabetes, denggi – Dr Hafidzah

Beliau menjelaskannya ketika berkongsi pengalaman dalam Forum Komuniti Keluarga Bahagia di Pantai Sri Tujuh Resort di sini yang membicarakan tentang lima teras keluarga bahagia iaitu kasih sayang, akhlak, sihat dan selamat, ilmu dan harmoni.

“Adakah keluarga kita sihat dan selamat? Sudahkah kita mengamalkan gaya hidup sihat?” soal beliau kepada hadirin forum yang diadakan pada 8 Oktober lalu.

Menurutnya yang juga ahli panel dalam forum berkenaan, jika dilihat daripada dua indikator (denggi dan diabetes), kadar diabetes (penyakit tidak berjangkit) makin meningkat sehingga 20% atau seorang dalam setiap lima warga Malaysia ialah pesakit diabetes.

“Mereka berisiko dua hingga empat kali ganda untuk mendapat serangan jantung dan lima kali ganda mendapat strok.”Tegas Dr Hafidzah, puncanya adalah mereka tidak mengamalkan gaya hidup yang sihat iaitu termasuklah faktor kegemukan dan makan makanan yang manis.

“Denggi (penyakit berjangkit) yang meningkat tahun demi tahun, puncanya adalah kerana sikap pengotor dan tidak menjaga kebersihan.”

Justeru tambah beliau, jalan penyelesaiannya adalah dengan mengamalkan gaya hidup yang sihat iaitu dengan mengamalkan pemakanan seimbang, kesihatan sosial yang ada batasan, tabiat harian yang baik iaitu bersih, menjauhi rokok dan dadah, memupuk minda sihat, menangani stres dan bersenam.

Dalam pada itu, beliau turut menyarankan kepada semua agar melakukan pemeriksaan secara berkala.

“Moga kita semua berjaya membina keluarga yang sihat dalam menuju Malaysia Negara Rahmah.”

Turut bersama sebagai panel dalam Forum Komuniti Keluarga Bahagia ini ialah pensyarah Pusat Pengajian Sains Perubatan USM, Dr Mohd Zarawi Mat Nor dan Ustaz A. Mazlan Ibrahim yang dikendalikan oleh moderator Ustaz Tuan Anuwa Tuan Mat.

Forum tersebut dianjurkan oleh Kementerian Pembangunan Wanita, Keluarga dan Masyarakat (KPWKM) dan Lembaga Penduduk Dan Pembangunan Keluarga Negara (LPPKN) Negeri Kelantan bersama warga kakitangan Angkatan Pertahanan Awam dan komuniti seliaan Jabatan Perpaduan Negara.


Lebih 50 insiatif HCF bantu saudara baru

Beliau menyatakannya ketika bersiaran dalam rancangan Selamat Pagi Malaysia (SPM) di TV1 dengan temuramah yang bertajuk “Setulus Hidayah: Sentuhan Murni Mendekati Agama Islam” pada Jumaat 19 Februari 2016 yang lalu.

“Kini terdapat 27 cawangan Hidayah Centre di seluruh Malaysia dan iaitu bermula daripada usaha-usaha dakwah yang kita melihat ia adalah keperluan pada masyarakat pada masa dahulu yang mana terdapat kes-kes yang berat iaitu murtad,” jelas Hj Nicholas.

Tambahnya lagi, apabila Hidayah Centre masuk kepada masyarakat, pihaknya mendapati kebanyakan mereka yang meninggalkan agama itu adalah saudara baru.

“Dan setelah mengkaji, kenapa mereka meninggalkan agama, adalah disebabkan mereka terabai. Ada yang jumpa kami, pecah kepala, patah tangan disebabkan masyarakat tidak dapat menerima mereka memeluk agama Islam dan mereka tidak diberikan sokongan.”

Selain itu jelasnya, ada keperluan daripada aspek fizikal dan aspek bimbingan iaitu ilmu mereka, keyakinan, kemantapan dalam beragama sehingga mereka boleh menyumbang secara positif kembali kepada masyarakat.

“Ramai orang tidak tahu bagaimana berkongsi mesej Islam yang menarik, yang indah kepada masyarakat. HCF melakukan perlbagai pendekatan secara etnik, yang mana setiap etnik itu pendekatannya berbeza,” ujarnya.

Selain itu, katanya, HCF juga melakukan pendekatan secara meluas seperti bekerjasama dengan NGO-NGO yang lain seperti mengadakan Street Dakwah untuk bertemu dengan masyarakat secara terus bagi berkongsi mesej Islam.

Menurut Nicholas lagi, yang penting ialah, menjelaskan perkara-perkara yang menjadi salah faham kepada masyarakat mengenai agama Islam sebagaimana sekarang ini terlalu banyak masalah di luar seperti gerakan Islamic State (IS), itu yang menambahkan salah faham masyarakat.

“Jadi kita perlu menjelaskan supaya mereka faham Islam dalam bentuk yang sebenar.”

Dalam pada itu, HCF tidak berhasrat mengadakan kerjasama hanya dengan NGO-NGO sahaja tetapi dengan semua lapisan masyarakat dan agensi-agensi kerajaan supaya HCF menjadi satu daripada organisasi yang menyumbang secara positif kepada pembangunan negara.

“Cabaran HCF adalah bagaimana untuk menjelaskan Islam itu secara yang mereka boleh faham, boleh terima dan tiada unsur paksaan.”Selain itu, Hidayah Centre memikirkan bagaimana untuk menyampaikan mesej itu dengan cara yang terbaik kepada masyarakat dan mereka boleh faham serta menyerlahkan keindahan Islam itu daripada semua sudut-sudut.

“Saya menggalakkan semua lapisan masyarakat mengenali dengan lebih hampir lagi Islam itu daripada pelbagai agensi yang sedia ada selain HCF seperti PERKIM, Islamic Outreach ABIM, Research Information Centre of Islam, Malaysia Reverted Muslim (MRM), Interactive Dakwah Training (IDT) dan banyak lagi.”

Beliau menambah, HCF sendiri mempunyai 12 jenis latihan.

“Jika masyarakat ada keinginan dan berkehendak tetapi tidak tahu caranya, boleh hubungi kami di http://hidayahcentre.com atau hubungi 03-4108 9669.”

Selain Hj Nicholas, TV1 turut menemuramah seorang mualaf yang juga seorang pemuzik, Nursyafiqa Chew yang telah memeluk Islam melalui Hidayah Centre pada bulan Disember tahun lalu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dilema Jalan Palestin

Pelbagai nama jalan yang menarik ada di negara kita. Ada nama tokoh pejuang negara, tokoh pemimpin, nama negeri juga negara, angka, nama bunga dan sebagainya. Dengan bermacam-macam nama itu, ia menampakkan negara ini sebuah negara yang unik.

Baru-baru ini Datuk Bandar Kuala Lumpur, Datuk Nor Hisham Ahmad Dahlan bersama Duta Besar Palestin ke Malaysia, Walid Abu Ali telah menyempurnakan perasmian nama Jalan Palestin, di ibu kota Kuala Lumpur yang mana sebelum ini dinamakan Jalan Raja Laut 1.

Banyak suara-suara kedengaran daripada rakyat Malaysia dari sisi pandang positif dan tetap juga wujud sebaliknya. Namun, jika dilihat pada sisi rasionalnya, ia sesuatu yang wajar diraikan dan tanda sebuah persaudaraan antara negara Malaysia dengan Palestin.

Bukannya semua jalan Raja Laut itu bertukar nama, hanya Jalan Raja Laut 1 sahaja yang diubah kepada Jalan Palestin. Mungkin ramai yang tidak menyedari bahawa bukan semua Jalan Raja Laut bertukar nama. Maka timbullah rasa tidak senang daripada pelbagai pihak.

Bukanlah kerana pertukaran nama itu menjejaskan sejarah yang ada pada jalan tersebut sebagaimana ramai yang mengecam dan mengatakan agar mengenang kembali sejarah bersesuaian dengan nama jalan itu sendiri.

“Kita masih ada Jalan Cochrane dan Jalan Conlay (yang juga nama penasihat British) untuk dipertimbangkan, Jalan Esfahan (entah kenapa daerah di Iran ini dipilih) dan beberapa jalan bukan utama yang lain jika mahu,” kata Puan Nur Azura Kamarudin Ozata menerusi status Facebooknya.

Menurutnya, beliau suka Palestin diangkat namun, mengapa gantikan Jalan Raja Laut? Raja Laut pernah menjadi Penghulu Kuala Lumpur. “Bukankah sejarah itu signifikan untuk diabadikan?” soalnya.

“DBKL kenapa perlu tukar nama Jalan Raja Laut. Saya tak bantah kalau nak wujudkan Jalan Palestin. Tapi kenapa tukar dengan Jalan Raja Laut? Kenapa tidak tukarkan Jalan Gurney kepada Jalan Palestin?” kata Hairi Hamdan.

Raja Laut ujarnya, mempunyai jasa yang besar kepada negara. Beliau juga bekas Majistret di Kuala Lumpur yang menubuhkan sekolah Raja Laut sedangkan Henry Gurney adalah penjajah dan pernah berkhidmat di Palestin untuk British yang menerapkan cara pemerintahan British.

“Saya sokong kita bersoladiriti untuk Palestin, tapi hapuskan nama penjajah bukan nama orang yang banyak jasa,” demikian kata Hairi.

Namun, pada sisi lain masih ramai rakyat yang menyokong penukaran nama tersebut tanpa mempersoalkan nama sebelumnya kerana nama jalan yang ditukar itu bukanlah keseluruhan nama jalan Raja Laut tetapi hanya Jalan Raja Laut 1 sahaja.

Syed Abdullah Mutalib Al-Attas menerusi status Facebooknya berkata:

“Nasib aku tak jadi bodoh ikut netizen kecam pasal penukaran nama Jalan Raja Laut 1 ni kepada Jalan Palestin. Semalaman aku buat research pasal ni, sebab aku tak percaya. Takkan la kita bodoh sangat nak tukar nama Jalan Raja Laut yang bersejarah ni kan?”

Beliau menambah, untuk pengetahuan semua, jalan yang di tukar nama itu terletak di sebelah bangunan KWSP.

“Kalau dalam Google nama jalan itu ialah Jalan Bunus. Namun jika dilihat dekat gambar, nama betulnya ialah Jalan Raja Laut 1. Inilah jalan yang diubah kepada Jalan Palestin. Bukan jalan utama Raja Laut itu.”

Dalam pada itu, ramai yang menjadikan isu ini sebagai isu politik. Namun, suara-suara itu tentunya akan menaikkan lagi nama Jalan Palestin yang baru dijenamakan semula daripada Jalan Raja Laut 1 ini.

Isu kemanusiaan merentasi kaum dan agama

Berbeza dengan pandangan seorang yang bukan Islam, Teo Ann Siang mengenai penukaran nama ini.

“Pada pendapat saya, menamakan ‘Jalan Palestin’ adalah langkah pertama mendidik masyarakat tentang isu kemanusiaan merentasi halangan kaum dan agama.”

“Selepas itu, langkah atau polisi mendidik kisah kemanusiaan mengenai Palestin atau Rohingya hendaklah digalakkan dalam sistem pendidikan negara secara formal serta menyokong penganjuran aktiviti mengenai kemanusiaan di tempat awam.”

Menurutnya, beliau tidak pasti kewujudan ‘Jalan Palestin’ di mana-mana negara Islam, namun tindakan ini seharusnya menjadi kebanggan rakyat Malaysia.

“Biarlah sokongan kepada Palestin bukan bertumpu dengan slogan dan sumbangan duit sahaja.”

Beliau juga turut menyatakan rasa sedihnya kerana ramai yang kurang maklumat serta menyatakan kenyataan yang kurang tepat dan tidak bertanggungjawab.

“Isu Jalan Palestin ini telah dipergunakan serta dipermainkan oleh pihak yang memiliki niat yang kurang baik untuk mencapai agenda politik yang berkenaan.”

Beliau juga turut mengingatkan bahawa Jalan Raja Laut berlainan dengan Jalan Raja Laut 1 atau dikenali sebagai Jalan Gombak. Jalan Raja Laut 1 terletak di sisi bangunan KWSP dan berakhir di Jalan Esfahan (bersebelahan SOGO).

Ann Siang turut menyatakan rasa amat sedih dengan pihak yang mempergunakan isu ini serta memburukkan pergerakan yang menegak kasihan kepada umat Palestin.

“Satu jalan kecil di tengah-tengah ibu kota mengingatkan kita ada tanah barakah yang perlu dibela. Satu hari nanti ia akan bebas dan jalan itu adalah testimoni kecintaan kita kepadanya,” ujar seorang pensyarah yang juga Pengerusi MyCARE, Prof Madya Dr Hafidzi Mohd Noor.

Begitulah pelbagai tanggapan yang dizahirkan rakyat Malaysia. Namun secara realitinya, ia perlu ditanggapi dengan sebaiknya.

Dalam satu kenyataan, Unit Media Jabatan Perancangan Korporat DBKL memaklumkan bahawa cadangan mewujudkan Jalan Palestin di Kuala Lumpur itu tercetus semasa Majlis Himpunan Hari al-Quds Sedunia yang diadakan di Dataran DBKL pada 26 hingga 31 Mei 2019.

Kenyataan itu turut memaklumkan dalam perhimpunan tersebut, Kementerian Wilayah Persekutuan memohon kepada pihak DBKL untuk menamakan sebatang jalan di Kuala Lumpur sebagai Jalan Palestin.

Ayuhlah kita sokong inisiatif baik DBKL ini agar ia mampu mengingatkan kita kepada saudara-saudara kita di Palestin. Paling tidak, apabila kita melalui Jalan Palestin, kita mendoakan kejayaan perjuangan pembebasan tanah yang diberkati ini, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gangguan Emosi Anak: Ini Cara Ibu Bapa Beri Sokongan

Emosi boleh difahami sebagai sensasi dalam badan, manakala pemikiran kita yang dijana daripada emosi menghasilkan perasaan.

Sebagai ibu bapa, anda pasti pernah berdepan dengan keadaan anak-anak yang menghadapi cabaran emosi. Cabaran ini dizahirkan oleh perasaan sedih atau hiba.

Keadaan anak-anak yang diduga dengan emosi negatif bergantung kepada keperibadiannya, ada yang mampu mengurusnya dengan baik dan tenang, dan ada pula yang sehingga menderita.

Perubahan pada emosi berlaku di sepanjang hayat manusia. Kanak-kanak juga tidak terkecuali daripada dibuai oleh emosi.  Apabila keseimbangan emosi terganggu, ia akan memberi kesan kepada kehidupan kanak-kanak tersebut.

Perasaan yang ditunjukkan pula melambangkan perubahan terhadap keseimbangan tersebut.  Jika tidak ditangani dengan baik, kanak-kanak boleh mengalami ketegangan dan akhirnya kemurungan.

Sangat penting bagi setiap ibu bapa mengesani perubahan perasaan anak-anak bukan sahaja yang di bawah usia tetapi juga yang sudah dewasa.

Ibu bapa adalah insan yang paling hampir dengan anak-anak dan mengalami bersama proses pembesaran mereka dari zaman bayi hingga dewasa.

Anak-anak yang suka berkongsi perasaan dan kehidupan dengan ibu bapa adalah terdiri daripada mereka yang dekat dengan penyelesaian isu emosi. Masalah dan bebanan perasaan yang mereka hadapi segera dikongsikan dan mendapat sokongan yang diperlukan.

Ya, sokongan dan keprihatinan daripada orang yang dikasihi adalah salah satu jalan penyelesaian ‘alami’ terhadap masalah emosi manusia, tidak kira berapa usia mereka.

Selagi rangkaian dan saluran komunikasi dengan ibu bapa terbuka luas, emosi yang sakit akan dapat dibantu dan diubati.

Justeru, ibu bapa perlulah berusaha menimba ilmu sokongan emosi khususnya buat anak-anak sendiri. Pengalaman juga memisahkan ibu bapa yang berjaya daripada yang lain.

Pertama, ibu bapa mestilah menerima hakikat gangguan emosi pada anak-anak sebenarnya adalah sesuatu yang berat buat diri anak berkenaan walaupun pada pandangan orang lain ia hanya isu yang kecil.

Janganlah dipandang rendah pada keadaan tersebut.  Besar atau kecil gangguan emosi, ia tetap sakit untuk ditanggung. Semua orang boleh diuji dengan kesakitan emosi tanpa mengira kedudukannya.

Sebagai contoh, ketika ibu Nabi Isa a.s. diduga dengan kesakitan dan tohmahan masyarakat, beliau  mengadu kepada Allah SWT, eloklah sekiranya beliau mati sahaja (Surah Maryam: 23).

Ibu bapa perlu memahami bahawa emosi adalah satu reaksi yang boleh mengelirukan fikiran manusia dan kelakuannya.

Namun, ia adalah fitrah kurniaan Allah SWT. Janganlah melihat anak-anak beremosi sebagai bermasalah dan patut diketepikan. Sebaliknya, mereka memerlukan perhatian dan bantuan sokongan ibu bapa.

Nasihatilah anak-anak anda yang sedang diuji bahawa sesuatu ujian kepayahan Allah SWT akan disusuli dengan kegembiraan.  Ini bersesuaian dengan maksud Surah al-Insyirah ayat 2, 3 dan 5:

“Dan Kami telah meringankan daripadamu bebanmu, yang memberati tanggunganmu. Oleh itu, maka (tetapkanlah kepercayaanmu) bahawa sesungguhnya tiap-tiap kesukaran disertai kemudahan.”

Untuk berjaya membantu anak-anak ini, ibu bapa perlulah berempati dan mendengar luahan hati anak-anak dengan aktif.

Luangkan masa untuk mendengar sambil memerhatikan perasaannya, pemikirannya, kebimbangannya tanpa mengganggu dan menilai.

Jika anak-anak itu meluahkan dengan tangisan dan jeritan, biarkan, tetapi berilah beliau belaian dengan kata-kata yang baik dan usapan mesra tangan anda.

Ingatkan mereka bahawa ada yang sangat menyayangi dan menghargai mereka tanpa mengira apa sahaja kesilapan yang telah dilakukan serta menyokong perasaan mereka tatkala mereka kehilangan sesuatu yang sangat bernilai bagi diri mereka. Yang penting wujudkan keselesaan buat mereka ketika bersama anda.

Bukalah ruang seluasnya untuk mereka meluahkan perasaan secara bebas tanpa penilaian dan kritikan.

Apa sahaja yang telah berlaku tidak akan dapat dibetulkan jika berterusan dalam kedukaan dan kemurungan. Ini akan dapat membantu mereka berasa didengari dan difahami, yang boleh meningkatkan kesejahteraan emosi mereka.

Anda juga boleh mengurangkan bebanan emosi anak-anak dengan menawarkan sokongan praktikal seperti membantu membuat kerja rumah, memandu mereka ke tempat kerja, menawarkan sedikit daripada kepunyaan anda seperti wang yang diperlukan dan bantuan profesional seperti seorang kaunselor.

Selain sokongan bersemuka, anda juga boleh mendoakan mereka dengan mengadu kepada Allah SWT kesusahan yang dihadapi oleh anak anda sambil memohon-Nya membantu mereka dalam ketika yang susah, agar anak anda boleh bersabar dan dikeluarkan daripada ujian berat yang beliau hadapi.

Ibu bapa juga perlu menyokong minat dan hobi anak-anak, sama ada sukan, muzik atau seni.  Dengan cara itu, ibu bapa dapat lebih mengenali perasaan anak-anak yang semakin besar.

Ini juga akan menunjukkan kepada mereka bahawa anda menghargai minat mereka dan menggalakkan mereka untuk mengejar impian mereka.

Akhir sekali, ibu bapa haruslah bersabar dengan anak-anak yang semakin berdikari.

Apabila mereka menjadi lebih berdikari, anda mungkin berasa seperti kehilangan kawalan, tetapi ingat bahawa ini adalah bahagian semula jadi dalam perkembangan mereka.

Kesilapan adalah sesuatu yang lumrah dan setiap orang pasti melakukan kesilapan walaupun dalam keadaan mereka telah berusaha untuk tidak melakukan sebarang kesilapan.

Apatah lagi jika kesilapan berlaku kerana sikap diri sendiri seperti sikap mementingkan diri sendiri atau memandang rendah kepada keupayaan orang lain.

Nasihatilah anak-anak yang membuat kesilapan agar belajar daripadanya dan berusaha mengatasinya dengan sebaik mungkin.

Sambil itu, anda harus tetap menunjukkan jalan, memberi bimbingan dan memberi sokongan emosi semasa diperlukan.

Rozalli Hashim
Kumpulan Fokus Institusi Keluarga Utuh
Kluster Masyarakat Progresif
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hagia Sophia: Tapak Warisan Dunia kembali menjadi masjid

“Kebangkitan Hagia Sophia adalah tanda langkah menuju pembebasan Masjid al-Aqsa di Palestin,” ujarnya.

Dalam pada itu, beliau turut menangkis kritikan antarabangsa yang ditujukan kepadanya setelah mengubah status Hagia Shopia menjadi sebuah masjid yang berkuatkuasa pada 10 Julai 2020.

“Kebangkitan Hagia Sophia adalah kehendak umat Islam dari seluruh dunia untuk keluar dari fasa kekecewaan.”

“Kebangkitan Hagia Sophia adalah percikan harapan bukan hanya untuk umat Islam tetapi juga daripada semua masyarakat yang tertindas, mangsa perang dan penjajahan.”

“Kebangkitan Hagia Sophia adalah panggilan baru kami sebagai orang Turki dan umat Islam kepada seluruh umat manusia,” tegas Erdogan dalam Pidato Kebangsaannya.

Beliau telah berulang kali meminta bangunan yang unik itu dijadikan sebagai masjid, bahkan pada tahun 2018, beliau pernah membaca ayat-ayat al-Quran yang disiarkan di Hagia Sophia.

“Saya harap semua orang dapat menghormati keputusan yang diambil oleh mahkamah tinggi dan badan eksekutif Turki berkaitan dengan Hagia Sophia,” kata Erdogan, sambil menambah bahawa perbincangan di laman bersejarah itu adalah masalah kedaulatan negaranya.

Hagia Sophia dibina 1,500 tahun yang lalu sebagai katedral Kristian Ortodoks dan ditukarkan menjadi masjid setelah Uthmaniyyah menakluki Konstantinopel (sekarang Istanbul) pada tahun 1453 dan pada tahun 1934, pemerintah sekular Turki memutuskan untuk menjadikannya sebagai muzium.

“Seperti masjid yang lain, Hagia Sophia akan dibuka untuk komuniti Turki dan semua orang, sama ada yang beragama Islam juga bukan Islam, tanpa bayaran,” jelasnya.

Turki menghargai semua pandangan mengenai status baru Hagia Sophia, sambil menambah bahawa apa-apa sikap atau tindak balas yang campur tangan akan dianggap ‘mengganggu’ kemerdekaan negara itu.

“Umat Islam di Turki boleh melaksanakan ibadah solat di Tapak Warisan Dunia UNESCO tersebut bermula pada 24 Julai.”

Pengumuman itu dibuat beliau, beberapa jam setelah Mahkamah Tinggi Turki membatalkan keputusan tahun 1934 yang menjadikan Hagia Sophia menjadi muzium.

Mahkamah tinggi negara itu memutuskan bahawa sijil bangunan yang dimiliki oleh yayasan yang diasaskan oleh Sultan Muhammad al-Fatih tidak boleh ditukarkan menjadi muzium.

Walaupun terdapat sebilangan pihak yang mengkritik keputusan itu, beliau tetap bertegas meneruskan usaha tersebut.

Beliau menambah, umat Islam, Kristian, dan Yahudi telah hidup dengan aman di Istanbul sejak penaklukannya dan orang-orang Turki menghormati tempat-tempat ibadat non-Muslim yang lain, di sisi lain banyak peninggalan Uthmaniyyah di Eropah Timur dan Balkan secara beransur-ansur dihapuskan.

Hagia Sophia, warisan karya seni bina dunia yang tiada tandingannya, mengalami banyak pemulihan semasa era Uthmaniyyah termasuk penambahan menara oleh arkitek terkenal Mimar Sinan.

Pada tahun 1935 di bawah Republik Turki, bangunan itu diubah menjadi sebuah muzium dan sejak beberapa tahun kebelakangan ini, kerajaan Turki telah meminta agar muzium itu menjadi masjid lagi dan membenarkan rakyatnya beribadah di sana.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Caruman KWSP inisiatif bermakna untuk suri rumah

“Tentunya sumbangan mereka ini terlalu besar jika dibandingkan dengan potongan 2% daripada gaji suami, namun Wanita IKRAM percaya ianya diterima dengan penuh kesyukuran dan reda dari kelompok suri rumah,” jelas Ketua Wanita IKRAM, Datin Paduka Hjh Che Asmah Ibrahim.

Menurut beliau dalam satu kenyataan media, Wanita IKRAM menyambut baik dan mengucapkan tahniah atas pengumuman  YAB Timbalan Perdana Menteri, Dato’ Seri Dr Wan Azizah Wan Ismail mengenai inisiatif tersebut.

Katanya, golongan wanita yang telah memilih untuk menjadi suri rumah sepenuh masa bagi menumpukan perhatian kepada penjagaan dan pembangunan keluarga dan anak-anak adalah kelompok masyarakat istimewa.

“Kelompok ini perlu diberi perhatian dan penghargaan atas sumbangan mereka dalam mendidik dan membina generasi akan datang,” katanya.

Pada masa yang sama, tambah Che Asmah, suri rumah ini mempunyai potensi yang besar untuk menyumbang kepada pembangunan masyarakat dan tidak boleh dikesampingkan.

Sejak tahun 2017 lagi, jelasnya, Wanita IKRAM telah memulakan langkah untuk membangunkan potensi golongan suri rumah bermula dengan meningkatkan jati diri, memberikan motivasi, membina kemahiran dan membimbing kelompok suri rumah melalui Modul Pembimbing Rakan Suri (PRS).

“Modul ini digerakkan sendiri oleh kumpulan suri rumah sepenuh masa, yang telah dilatih dengan bimbingan ‘coach professional’.”

“Pembimbing Suri Rahmah seterusnya telah merangka dan menggerakkan aktiviti-aktiviti bagi membimbing suri rumah yang lain melalui Kelab Rakan Suri Rahmah.”

Tambahnya, Wanita IKRAM akan terus menyantuni pelbagai segmen masyarakat, khususnya wanita untuk melakukan penambahbaikan yang berterusan dalam menyumbang kepada usaha membina Malaysia menjadi sebuah negara rahmah.


Pelarian Di Malaysia: Urus Dengan Perikemanusiaan

SERI KEMBANGAN – Datuk Seri Mohamed Khaled Nordin berkata, Malaysia digesa mengambil langkah berprinsip dan manusiawi sesuai dengan kedudukannya sebagai negara Islam yang dicontohi untuk mengiktiraf hak-hak asasi pelarian di negara ini.

“Akses kepada pendidikan, kesihatan dan kebebasan untuk bergerak dengan selamat adalah sangat asasi.”

Beliau berkata, sasaran menjadi negara dan bangsa maju tidak hanya bersifat luaran dan fizikal, sebaliknya kayu ukurnya adalah standard moral yang dipaparkan dalam hidup berbangsa dan bernegara.

“Marilah kita menjadi negara dan bangsa menyantuni tetamu dhuafa, miskin dan dizalimi, dihimpit keterdesakan serta bertarung nyawa, dengan nilai-nilai Malaysia yang sarat dengan kasih sayang, insani, Islami serta berperikemanusiaan,” ujarnya.

Mantan Menteri Besar Johor itu berkata, setidak-tidaknya biarlah pelarian perang ini melihat bahawa sekalipun mereka datang dari daerah berkonflik, dunia ini sebenarnya belum tandus dengan kemanusiaan dan kasih sayang.

“Marilah kita menguatkan iltizam untuk menjamin hak-hak dan maruah mereka dihormati,” katanya menerusi hantaran di Facebook bersempena sambutan Hari Pelarian Sedunia hari ini.

Menurutnya, pelarian adalah mangsa keadaan yang terpaksa melarikan diri ke negara ini untuk mencari tempat selamat dan berlindung sebelum ditempatkan di negara penerima bagi memulakan kehidupan baharu.

“Kebanyakan pelarian yang mencari perlindungan di Malaysia adalah orang Islam dari Syria, Myanmar, Iraq dan Afghanistan, dan kesemuanya adalah pelarian perang yang tidak mempunyai peluang pulang ke tanah air dengan selamat.”

Atas dasar itu jelasnya, Malaysia wajar mengambil tanggungjawab moral untuk memastikan mereka dilayan dengan penuh maruah dan perikemanusiaan.

“Kita adalah negara Islam, agama suci ini mengajar kita melakukan kebaikan kepada sesama manusia tanpa mengira status dan asal usul, apatah lagi kepada kanak-kanak dan wanita yang dizalimi.”

Mohamed Khaled menegaskan, pelarian perang ini adalah sebahagian daripada isu ummah yang mewajarkan kita memberikan kepimpinan dengan menjamin keselamatan mereka selagi mereka berada di tanah air ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan rakus mainkan sentimen perkauman

Sedari awal Malaysia ditubuhkan, Perdana Menteri pertama, Tunku Abdul Rahman Putra al-Haj telah menekankan betapa pentingnya perpaduan.

Hal ini kerana keunikan Malaysia yang terdiri daripada pelbagai bangsa dan kaum, sikap toleransi dan bertolak ansur harus sentiasa menjadi keutamaan.

“Kita semua rakyat Malaysia. Inilah ikatan yang menyatukan. Marilah kita sentiasa ingat bahawa perpaduan adalah kekuatan asas kita sebagai rakyat dan negara,” masih segar kata-kata yang pernah dinukilkan oleh beliau pada 3 Jun 1957 ketika beliau baru pulang dari Kota London.

Tidak dinafikan kata-kata ini masih relevan sehingga kini dan sewajarnya disematkan dalam jiwa rakyat Malaysia.

Jika mengimbau sejarah lampau, setiap perdana menteri tentunya akan hadir bersama mesej perpaduan. Perpaduan merupakan isu yang sentiasa relevan dan tidak lapuk dek zaman. Namun adakah mesej yang dibawa ini hanya sekadar retorik?

Tentunya rakyat Malaysia masih ingat dengan slogan Satu Malaysia yang dilaungkan oleh Mantan Perdana Menteri ke-6, Datuk Seri Najib Razak, juga tema Keluarga Malaysia yang dilaungkan oleh Dato’ Sri Ismail Sabri Yaakob ketika awal-awal menjadi perdana menteri.

Tidak terkecuali, idea sekolah wawasan diketengahkan oleh Tun Dr Mahathir Mohamad suatu ketika dahulu.

Semuanya dilihat indah di atas kertas. Namun realitinya hanya indah khabar dari rupa, tidak seperti yang digembar-gemburkan pihak atas sana.

Jika mesej-mesej yang dibawa tersebut dimaknai dengan tepat oleh rakyat dan tidak dipolitikkan oleh golongan politikus, pasti perpaduan, keamanan juga kesejahteraan sesama kaum itu dapat direalisasikan.

Ahli politik hari ini dilihat semakin rakus mempermainkan isu perkauman. Misi meraih undi dan simpati melalui isu kaum semakin menjadi-jadi.

Sekalian ahli politik diingatkan agar menghentikan sikap tidak rasional dan tidak matang mereka, memperjudikan isu perkauman semata-mata jawatan dan pangkat yang tiada berkesudahan.

Malangnya tidak ramai yang sedar akan ancaman ini. Lebih parah lagi, terdapat  juga segelintir rakyat yang menganggap senario yang sedang berlaku ini adalah senario biasa, sudah menjadi kebiasaan kata mereka.

Sungguh kasihan dengan mentaliti sebegini. Dalam dunia penuh kemodenan, masih lagi wujud rakyat yang punya mentaliti mundur begini. Lebih malang lagi, ahli politik terus mengambil kesempatan dengan senario yang terjadi tetapi tidak berusaha mengubahnya.

Rakyat hari ini harus dididik dengan ilmu dan nilai, bukan lagi persepsi. Rakyat Malaysia perlu bersedia mengkaji sesuatu isu dengan nilai yang sebenar serta harus belajar membezakan fakta dan auta.

Sebagaimana ciapan yang dibuat oleh mantan Menteri Pendidikan, Dr Maszlee Malik:

“Tiada bangsa dan negara yang bangkit tanpa masyarakat terdidik; tiada masyarakat yang terdidik tanpa budaya membaca: membaca adalah asas kemajuan sesuatu bangsa!’”

Beliau yang juga Ahli Parlimen Simpang Renggam turut menjadikan membaca sebagai amalan harian beliau dan menganjurkan kempen membaca khas buat penduduk di kawasannya iaitu Simpang Membaca.

Satu slogan yang biasa kita dengar, “Membaca Jambatan Ilmu.” Kini maklumat di hujung jari. Dengan hanya menaip di enjin carian Google, tentu akan keluar apa yang dicari.

Hakikatnya, apa yang perlu hanyalah sebuah telefon pintar dan Internet. Rata-rata rakyat negara Malaysia, hari ini sudah punya kedua-duanya.

Apabila rakyat dididik dan terdidik, mereka sudah pasti dapat mengenal nilai dalam sesuatu isu, serta tidak mudah ditipu oleh golongan yang hanya menginginkan harta kekayaan dunia sahaja.

Politikus harus berhenti segera daripada menggunakan isu perkauman. Berkhidmatlah dengan telus untuk rakyat yang mengharapkan anda sebagai pemimpin. Sedarlah, bahawa anda dibayar untuk bekerja bukan bermain isu semata.

Kalau dulu kita bebas daripada persepsi buruk terhadap kaum lain, kenapa pada era modenisasi ini dilihat begitu mementingkan kaum daripada memaknai frasa bangsa Malaysia itu sendiri?

Selain itu, suka untuk diingatkan kepada ahli politik supaya tidak hanya dilihat turun padang ketika musim meraih undi sahaja, sebaliknya teruslah bekerja ketika anda sudah dipilih rakyat. Berjuanglah dalam memberi yang terbaik buat rakyat yang memilih anda.

Di samping itu, rakyat Malaysia juga perlulah terus memperjuangkan dan mengekalkan perpaduan yang ada bagi memelihara keharmonian dan kesejahteraan negara.

Janganlah terlalu mudah percaya terhadap sentimen perkauman yang dimainkan oleh ahli-ahli politik kita, sebaiknya kaji dan nilailah apa yang dikatakan dengan ilmu yang digali dan dicari.

Nur Zahanim Muhammad Zahir
Pegawai Advokasi
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Khairul Fadhli ganti Abdullah Omar terajui KARISMA

Khairul (gambar kanan)  dilantik ke jawatan tertinggi tersebut dalam Perhimpunan KARISMA  Nasional 2010 (PKN ‘10)  di Dewan Serbaguna Kolej Universiti  Infrastruktur Kuala Lumpur (KLIUC) dekat sini yang bermula dari 8.30  pagi hingga 6.30 petang semalam. Beliau merupakan ‘orang lama’ KARISMA  dan pernah diamanahkan sebagai Setiausaha Agung KARISMA sebelum dipilih  sebagai Timbalan Presiden pada 2010.

Kira-kira  400 hadirin yang terdiri daripada perwakilan KARISMA seluruh negara,  pemerhati, tetamu khas dan wakil media memenuhi dewan persidangan.  Presiden Pertubuhan Jamaah Islah Malaysia (JIM), Haji Zaid Kamaruddin  diundang khas bagi merasmikan perhimpunan berkenaan.

Turut  dijemput adalah Pengerusi Jawatankuasa JIM-IPT, Dr Haji Ahmad Zainuddin  Abdullah; Pengerusi Jawatankuasa Pemuda IKRAM, Haji Fadzil Saleh;  Presiden Persatuan Saintis Muslim Malaysia (PERINTIS), Prof Dr Zainuddin  Abdul Manan serta wakil-wakil dari Solidariti Mahasiswa Malaysia (SMM),  Haluan Siswa Malaysia, Gabungan Mahasiswa Islam Se-Malaysia (GAMIS) dan  Pemuda Sosialis.

Bertemakan  “Menggarap Perubahan Memperkukuh Kesatuan”, perhimpunan kali ini  didahului dengan ucapan perasmian dan ucapan dasar presiden pada sebelah  pagi, slot bersama KARISMA Selangor dan PERINTIS serta pembentangan  laporan tahunan dan kewangan. Majlis kemudiannya diteruskan dengan sesi  perbahasan yang berlarutan hingga ke petang, pembubaran jawatankuasa  KARISMA Nasional sesi 2010 dan pengumuman jawatankuasa KARISMA sesi  2011.

Khairul  dalam ucapan penangguhan Presiden KARISMA menyeru semua ahli supaya  befikiran positif, optimis dan berlapang dada dalam menjayakan transisi  KARISMA kepada pertubuhan mahasiswa baru di bawah IKRAM. Beliau turut  berpesan supaya memastikan gerakan tarbiah dan dakwah (aktivisme)  berjalan seiringan dan seimbang.

“KARISMA  juga perlu lebih dinamik dalam memperkemas dan menguasai relung-relung  dakwah yang belum berjaya ditembusi seperti media, penulisan dan  kebajikan masyarakat kampus. Berilah sokongan kepada kami, barisan  jawatankuasa baru ini untuk menggerakkan KARISMA ke arah pencapaian yang  lebih cemerlang,” kata beliau.

Selain Khairul, barisan kepemimpinan KARISMA 2011 terdiri daripada Nur Idayu Abd Rahman (Ketua Siswi), Izzudin Khairulannuar, Mohammad Hafizuddin Abdul Mukti, Mohd Iqbal Hakim Mohd Adnan, Alamin Mohamed Sultan, Mohd Hazli Noor, Samihah Mohd Nor, Fadhilah Mat Nor, Izahana Haron, Asiyah Hasanah Aizuddin dan Maryam Muhammad.

PKN  ‘10 terpaksa diadakan pada awal Januari 2011 bagi menyelaraskan  beberapa agenda transisi supaya rumusannya dapat dipersembahkan dalam  ucapan dasar presiden. Perhimpunan kali ini dihoskan oleh KARISMA Hulu  Langat dengan jayanya di bawah kendalian Nik Mohd Azim Nik Ab Malik  selaku pengarah program.


Kelonggaran kepada penerima vaksinasi lengkap

SERI KEMBANGAN – Perdana Menteri, Tan Sri Mahiaddin Md Yassin telah mengumumkan kemudahan bagi individu yang telah menerima vaksinasi lengkap.

“Ini termasuk kebenaran melaksanakan solat berjemaah di surau dan masjid serta merentas daerah atau negeri bagi pasangan suami isteri jarak jauh selain ibu bapa untuk berjumpa anak-anak di bawah umur 18 tahun.”

Selain itu, kelonggaran merentas daerah dan negeri bagi pasangan jarak jauh dan ibu bapa yang telah melengkapkan vaksinasi untuk berjumpa anak-anak di bawah umur 18 tahun bermula Selasa depan memberi banyak manfaat kepada institusi kekeluargaan di negara ini.

“Alhamdulillah, berkat doa semua kelonggaran bagi mereka yang sudah menerima dua dos vaksin telah pun diumumkan. Berkuat kuasa 10 Ogos ini, pasangan jarak jauh dibenarkan untuk merentas negeri dan daerah,” kata Timbalan Perdana Menteri, Datuk Seri Ismail Sabri Yaakob.

Beliau berkata, anak-anak yang sedang membesar tidak seharusnya terpisah terlalu lama daripada ibu bapa mereka.

“Begitu juga kepada ibu bapa yang ingin bertemu dengan anak yang berumur 18 tahun dan ke bawah,” menurutnya dalam hantaran di laman Facebook rasmi beliau semalam.

Ismail turut memberi jaminan bahawa cadangan serta rintihan semua pihak termasuk yang diluahkan di ruangan komen akaun media sosial beliau akan dibawa ke mesyuarat seterusnya.

“Insya-Allah, sedikit sebanyak ia dapat membantu kita semua,” katanya.

Dalam pada itu, Menteri Kesihatan, Datuk Seri Dr Adham Baba menerusi perkongsian infografik di Twitternya memaklumkan bahawa seramai 15,772,101 orang telah menerima suntikan dos pertama manakala 8,770,336 orang menerima dos kedua.

Ini menunjukkan sebanyak 24,542,437 dos vaksin Covid-19 telah diberikan menerusi Program Imunisasi Covid-19 Kebangsaan (PICK) sehingga Ahad.

“Mengikut peratusan, 48.3 peratus daripada populasi negara telah mendapat dos pertama, manakala 26.9 peratus telah melengkapkan dua dos suntikan vaksin Covid-19 mereka,” katanya.

Beliau berkata, vaksinasi harian mencatatkan sebanyak 389,641 dos diberikan pada Ahad dengan 156,816 adalah pemberian dos pertama manakala 232,825 lagi adalah dos kedua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Harap inkues kematian Adib berjalan segera dan lancar

Pertubuhan IKRAM Malaysia (IKRAM) prihatin dengan kes kematian Allahyarham Muhammad Adib Mohd Kassim, anggota bomba dalam insiden di Kuil Sri Mariamman, Subang Jaya pada 26 November 2018 dan memahami kebimbangan orang ramai termasuk keluarga Allahyarham agar kes ini tidak dilengahkan.

IKRAM juga mengikuti perkembangan prosiding inkues kematian yang akan berlangsung selama empat (4) bulan bermula 18 Januari 2019 hingga 12 April dan akan melibatkan 30 orang saksi.

IKRAM berharap agar prosiding inkues kematian yang dibuat di bawah Seksyen 339 (1) Kanun Tatacara Jenayah ini dapat berjalan lancar dan tidak tertangguh demi memastikan keadilan terlaksana.

IKRAM mengambil maklum bahawa prosiding inkues kematian ini adalah sebuah prosiding khas yang diperuntukkan dalam Kanun Tatacara Jenayah yang membenarkan pihak pendakwa raya untuk mengarahkan hakim untuk mengendalikannya dan mencari dapatan terhadap sebab dan punca kematian dan segala perkara yang berkaitan dengannya sepertimana yang telah didefinisikan dalam Seksyen 328 Kanun Tatacara Jenayah.

Pada masa yang sama, walaupun pihak polis telah mengklasifikasikan siasatan kes ini di bawah Seksyen 302 Kanun Keseksaan iaitu kes bunuh yang membawa hukuman mati mandatori, IKRAM berharap agar prosiding inkues ini dapat membantu memberikan gambaran yang lebih menyeluruh dalam menentukan punca kematian Allahyarham Muhammad Adib sekaligus membantu pihak pendakwa raya untuk mengemukakan pertuduhan di mahkamah kelak.

Kes ini mempunyai kepentingan awam yang meluas yang menuntut pihak berkuasa untuk membuat siasatan dengan cermat dan teliti untuk mengelakkan kelompongan dalam siasatan apabila dibawa untuk pertuduhan di mahkamah.

IKRAM mengharapkan pihak berwajib tidak mengambil masa yang lama dalam proses siasatan dan menyeru kepada semua pihak memberi ruang kepada proses undang-undang agar pendakwa raya dan mahkamah dapat melaksanakan tanggungjawabnya dengan sebaik-baiknya demi keadilan untuk Allahyarham Muhammad Adib.

Dr Hj Mohd Parid Sheikh AhmadPresidenPertubuhan IKRAM Malaysia